(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΖ΄

Παρασκευή, 18 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 21 Φεβρουαρίου 2022, σελ.
2. Συζήτηση επικαίρων ερωτήσεων:
 α) Προς τον Υπουργό Ανάπτυξης και Επενδύσεων, με θέμα: «Σε ιστορικό υψηλό η τιμή της βενζίνης στη χώρα. Να ληφθούν άμεσα μέτρα για την αντιμετώπιση του φαινομένου με μείωση του ειδικού φόρου κατανάλωσης», σελ.
 β) Προς τον Υπουργό Εργασίας και Κοινωνικών Υποθέσεων:
 i. με θέμα: «Σύλλογος Εργαζομένων Τράπεζας Αγροτικής Πειραιώς - Καθαρίστριες ALTER EGO», σελ.
 ii. με θέμα: «Αναγκαία η άμεση διόρθωση των λαθών στον επανυπολογισμό των συντάξεων», σελ.
 iii. με θέμα: «Αναγκαία η προστασία όλων των διανομέων ? μεταφορέων που απασχολούνται στις ψηφιακές πλατφόρμες», σελ.
 γ) Προς τον Υπουργό Υποδομών και Μεταφορών, με θέμα: «Να προχωρήσει άμεσα η κατασκευή του Κεντρικού Σταθμού Υπεραστικών Λεωφορείων στον Ελαιώνα», σελ.
 δ) Προς την Υπουργό Παιδείας και Θρησκευμάτων, με θέμα: «Νομοθετική ρύθμιση για την άμεση προκήρυξη 90 θέσεων καθαριότητας στο Πανεπιστήμιο της Πάτρας και παράταση μέχρι 31/12/22 μέχρι την ολοκλήρωση των διαδικασιών της προκήρυξης», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.

Β. Επί των επικαίρων ερωτήσεων:
 ΑΝΑΓΝΩΣΤΟΠΟΥΛΟΥ Α. , σελ.
 ΓΕΩΡΓΙΑΔΗΣ Σ. , σελ.
 ΚΟΥΡΟΥΜΠΛΗΣ Π. , σελ.
 ΜΟΥΛΚΙΩΤΗΣ Γ. , σελ.
 ΠΑΠΑΔΟΠΟΥΛΟΣ Μ. , σελ.
 ΣΥΡΙΓΟΣ Ε. , σελ.
 ΤΖΑΚΡΗ Θ. , σελ.
 ΤΣΑΚΛΟΓΛΟΥ Π. , σελ.
 ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΖ΄

Παρασκευή 18 Φεβρουαρίου 2022

Αθήνα, σήμερα στις 18 Φεβρουαρίου 2022, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-2-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΣΤ΄ συνεδριάσεώς του, της Πέμπτης 17 Φεβρουαρίου 2022, σε ό,τι αφορά την ψήφιση στο σύνολο του σχεδίου νόμου: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες επείγουσες διατάξεις».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε, επιτρέψατε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 21 Φεβρουαρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 402/11-2-2022 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Αγροτικής Ανάπτυξης και Τροφίμων, με θέμα: «Το δυσβάσταχτο βάρος στο ενεργειακό κόστος και ειδικά στο ρεύμα απειλεί τη νέα καλλιεργητική περίοδο για τους αγρότες και τους Τοπικούς Οργανισμούς Εγγείων Βελτιώσεων (ΤΟΕΒ) του Νομού Πρέβεζας».

2. Η με αριθμό 401/11-2-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Προστασίας του Πολίτη, με θέμα: «Τραγική η κατάσταση του Καταστήματος Κράτησης Λάρισας».

3. Η με αριθμό 398/9-2-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, με θέμα: «Απόσυρση του αντεργατικού εκτρώματος της Κυβέρνησης για τη «ΛΑΡΚΟ», διασφάλιση της ενιαίας και συνολικής παραγωγικής λειτουργίας της επιχείρησης και όλων των θέσεων εργασίας».

4. Η με αριθμό 409/14-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Πιέρια Όρη: ανεμογεννήτριες στα δύο χιλάδες εκατόν ογδόντα οκτώ μέτρα υψόμετρο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 403/11-2-2021 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξη Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Με πολύ αργούς ρυθμούς το πρόγραμμα απορρόφησης πλεονασμάτων σταφίδας. Οι σταφιδοπαραγωγοί κινδυνεύουν να χάσουν τη φετινή συνδεδεμένη ενίσχυση».

2. Η με αριθμό 404/12-2-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Διαχείριση απορριμμάτων, πρόστιμα και διαχρονική παθογένεια».

3. Η με αριθμό 400/11-2-2022 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα για την αντιμετώπιση των προβλημάτων των αγροτών και ικανοποίηση των αιτημάτων τους».

4. Η με αριθμό 410/14-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Προσχηματικό το νέο πρόγραμμα οικιακών φωτοβολταϊκών».

5. Η με αριθμό 422/14-2-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «"AΡΙΑΔΝΗ" θεομηνία για εκατοντάδες χιλιάδες αγρότες - ιδιοκτήτες ενυπόθηκης παραγωγικής γης».

6. Η με αριθμό 406/14-2-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Χρονοδιάγραμμα εκτιμήσεων και αποζημιώσεων των ζημιών που προκλήθηκαν στα εσπεριδοειδή και τα κηπευτικά της Αργολίδας από τον παγετό της 26ης Ιανουαρίου».

7. Η με αριθμό 412/14-2-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Την κατάσταση του συστήματος υγείας στη Σάμο».

8. Η με αριθμό 424/14-2-2022 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υγείας, με θέμα: «Σοβαρές ενδείξεις κακοδιοίκησης στο Νοσοκομείο Χίου».

9. Η με αριθμό 414/14-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Επιχορήγηση φυσικών προσώπων που δεν είναι κατά κύριο επάγγελμα αγρότες, αλλά κατέχουν αγροτικές εκμεταλλεύσεις εξαιτίας του σεισμού της 27ης Σεπτεμβρίου 2021».

10. Η με αριθμό 413/14-2-2022 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, με θέμα: «Να σταματήσουν οι διεκδικήσεις της Ιεράς Μονής Αγίων Θεοδώρων Αροανίας σε εκτάσεις γης στα χωριά Χειμαδιό και Κουτσοχέρα του Δήμου Πύργου Ηλείας».

11. Η με αριθμό 425/14-2-2022 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Αβέβαιο το εργασιακό μέλλον των συμβασιούχων ορισμένου χρόνου (ΣΟΧ) σε καθαριότητα, σίτιση και φύλαξη στα νοσοκομεία της Αχαΐας».

12. Η με αριθμό 415/14-2-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Επείγοντα μέτρα για τη στελέχωση και ασφαλή λειτουργία της μονάδας τεχνητού νεφρού στο Βοστάνειο Νοσοκομείο Μυτιλήνης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. H με αριθμό 1110/39/11-11-2021 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Το πάγωμα των κατεδαφίσεων αυθαιρέτων σε αιγιαλό και παραλίες θα οδηγήσει σε τακτοποίησή τους;».

2. Η με αριθμό 2079/5-1-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Αναβολή εφαρμογής του τέλους ταφής απορριμμάτων για την Κρήτη».

3. Η με αριθμό 794/1-11-2021 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υγείας, με θέμα: «Αναγκαιότητα άμεσης λειτουργίας της 2ης Τοπικής Μονάδας Υγείας (ΤΟΜΥ) Λαμίας (περιοχή Παγκρατίου)».

4. Η με αριθμό 1650/2-12-2021 ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Υγείας, με θέμα: «Ενίσχυση σε προσωπικό και επαναλειτουργία του ΓΝΔ Αττικής "Η Αγία Βαρβάρα"».

Κυρίες και κύριοι συνάδελφοι, ο Γενικός Γραμματέας Νομικών και Κοινοβουλευτικών Θεμάτων κ. Κουτνατζής μάς ενημερώνει για τη συζήτηση των επίκαιρων ερωτήσεων της σημερινής ημέρας. Είναι γνωστές οι επίκαιρες ερωτήσεις, είναι έξι. Και το Προεδρείο έχει ενημερωθεί και οι ερωτώντες Βουλευτές και οι Υπουργοί που θα απαντήσουν. Οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη.

Ξεκινάμε με την πρώτη με αριθμό 399/10-2-2022 επίκαιρη ερώτηση πρώτου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Ανάπτυξης και Επενδύσεων,με θέμα: «Σε ιστορικό υψηλό η τιμή της βενζίνης στη χώρα. Να ληφθούν άμεσα μέτρα για την αντιμετώπιση του φαινομένου με μείωση του ειδικού φόρου κατανάλωσης». Θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Κύριε Χαρίτση, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, θα ήθελα να ξεκινήσω λέγοντάς σας ότι με τη συγκεκριμένη ερώτηση αντιμετώπισα ένα μεγάλο πρόβλημα και θα σας πω ποιο είναι το πρόβλημα αυτό.

Εδώ και καιρό ήθελα να καταθέσω σχετική ερώτηση για τις τιμές στα καύσιμα και κυρίως τη βενζίνη. Το θέμα είναι ότι οι μεταβολές που υπάρχουν, οι δραματικές αυξήσεις που υπάρχουν σε αυτές τις τιμές διαμορφώνουν κάθε μέρα και μία διαφορετική εικόνα, κάθε μέρα και μία χειρότερη εικόνα από την προηγούμενη.

Είναι χαρακτηριστικό, κύριε Υπουργέ, ότι μόλις τις τελευταίες δέκα μέρες, από τη στιγμή δηλαδή που κατέθεσα τελικά αυτή την ερώτηση, σε σχέση με τα στοιχεία όταν καταθέσαμε πριν από μόλις δέκα μέρες την ερώτηση, η τιμή έχει αυξηθεί σε σημαντικό βαθμό. Πλέον έχουμε φτάσει σε ένα ιστορικό υψηλό, το οποίο υπερβαίνει ακόμα και τις υψηλότερες τιμές οι οποίες είχαν σημειωθεί τον Αύγουστο του 2012. Και φαίνεται ότι σταθεροποιούνται, μάλιστα, αυτές οι τιμές σε ένα νέο ιστορικό υψηλό.

Μάλιστα, τα στοιχεία του πληθωρισμού που ανακοίνωσε η ΕΛΣΤΑΤ -και τα οποία βεβαίως θα καταθέσω στα Πρακτικά- για τον μήνα Ιανουάριο δείχνουν ετήσιο πληθωρισμό 6,2%, ιστορικό υψηλό εικοσιπενταετίας. Και σε αυτό το ιστορικό υψηλό εικοσιπενταετίας τα 2/3 αφορούν την ενέργεια, αφορούν το φυσικό αέριο, αφορούν τον ηλεκτρισμό, αφορούν τα καύσιμα.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μέσα σε αυτές τις συνθήκες, λοιπόν, είναι απολύτως απαραίτητο, για τη λειτουργία της οικονομίας, για τη βιωσιμότητα των νοικοκυριών, να υπάρξουν παρεμβάσεις μείωσης του ενεργειακού κόστους και κυρίως μείωσης του κόστους στα καύσιμα.

Εμείς εγκαίρως είχαμε τοποθετηθεί γι’ αυτό το ζήτημα. Η Κοινοβουλευτική Ομάδα του ΣΥΡΙΖΑ - Προοδευτική Συμμαχία υπενθυμίζει ότι ήδη από τον περασμένο Νοέμβριο είχε καταθέσει τροπολογία, έτσι ώστε να μειωθεί ο ειδικός φόρος κατανάλωσης στα καύσιμα στο κατώτατο δυνατό επιτρεπτό ευρωπαϊκό επίπεδο. Δυστυχώς, απερρίφθη τότε η τροπολογία αυτή από την Κυβέρνησή σας. Επανήλθαμε και την ξανακαταθέσαμε την τροπολογία πριν από λίγες ημέρες. Για δεύτερη φορά απερρίφθη η συγκεκριμένη τροπολογία.

Σημειωτέον ότι δεκαεννέα από τις είκοσι επτά χώρες της Ευρωπαϊκής Ένωσης έχουν προχωρήσει σε αντίστοιχα μέτρα μείωσης του ειδικού φόρου κατανάλωσης στα καύσιμα.

Σας ρωτώ, λοιπόν. Προτίθεστε επιτέλους να προχωρήσετε άμεσα στη μείωση του ειδικού φόρου κατανάλωσης στα καύσιμα; Υπάρχουν στον σχεδιασμό του Υπουργείου κάποιες άλλες ενέργειες οι οποίες θα περιορίσουν το κόστος για τους πολίτες, για τα νοικοκυριά, για τις επιχειρήσεις στα καύσιμα και τη βενζίνη; Γιατί αυτή τη στιγμή που μιλάμε, ενώ πριν από δέκα μέρες που κατέθεσα την ερώτηση ήμασταν στην πέμπτη θέση της Ευρώπης των είκοσι επτά ως προς το κόστος μετά την επιβολή των φόρων των υγρών καυσίμων, σήμερα ανεβήκαμε άλλη μία θέση, είμαστε στην τέταρτη. Όσο περνάνε οι μέρες η θέση της Ελλάδας χειροτερεύει.

Απαιτούνται, λοιπόν, άμεσες παρεμβάσεις, που δυστυχώς δεν έχουμε δει να λαμβάνουν χώρα μέχρι σήμερα από την Κυβέρνηση της Νέας Δημοκρατίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κύριε συνάδελφε, σας ευχαριστώ πάρα πολύ για την ερώτηση. Είναι πράγματι επίκαιρη, γιατί αγγίζει ένα πάρα πολύ ευαίσθητο θέμα. Αυτό το πολύ ευαίσθητο θέμα, κύριε συνάδελφε, πρέπει να το αντιμετωπίσουμε, κατά τη γνώμη μου, με σοβαρότητα και χωρίς λαϊκισμό. Δεν κατηγορώ εσάς για λαϊκισμό. Απλώς λέω για τη γενική συζήτηση που γίνεται στη δημόσια σφαίρα.

Θέσατε ένα συγκεκριμένο ερώτημα. Κατ’ αρχάς, ως προς τις αυξήσεις των τιμών στα καύσιμα, σήμερα από το πρακτορείο «BLOOMBERG», αν κάνετε τη σχετική έρευνα -μπορώ να καταθέσω στα Πρακτικά και το σχετικό δημοσίευμα- το πετρέλαιο Μπρεντ ξεπέρασε τα 101 δολάρια το βαρέλι. Είναι μία τιμή που έχουμε να δούμε στο πετρέλαιο Μπρεντ εδώ και δεκαετίες.

Ίσως οφείλεται στο ζήτημα της Ουκρανίας; Εν μέρει, όχι μόνο. Στην πολύ μεγάλη ζήτηση για τα υγρά καύσιμα σε όλο τον κόσμο; Στο γεγονός ότι στις Ηνωμένες Πολιτείες τον Ιανουάριο του 2022 είχαμε τη μεγαλύτερη ζήτηση για κατανάλωση πετρελαίου εδώ και είκοσι έξι χρόνια; Πιθανόν. Στο άνοιγμα των οικονομιών μετά την καραντίνα; Ενδεχομένως. Όλα αυτά μαζί αθροιστικά; Το πιθανότερο. Το βέβαιο είναι ότι ζούμε παγκοσμίως τις υψηλότερες τιμές ενέργειας που έχουμε δει εδώ και πολλές δεκαετίες.

Όσον αφορά τα στοιχεία της ΕΛΣΤΑΤ στα οποία αναφερθήκατε, κατ’ αρχάς, χαίρομαι ιδιαίτερα γιατί είπατε ότι, σύμφωνα τα στοιχεία αυτά, τα δύο τρίτα του πληθωρισμού οφείλονται στην ενέργεια. Μάλιστα. Θα σας πω γιατί χαίρομαι. Το έχω εδώ στο κινητό μου για να σας το πω μήπως τυχόν και μπορέσουμε και έχουμε κάποια συνεννόηση μεταξύ μας.

Όταν είχα βγει στο «MEGA» μία Κυριακή και είχα πει ότι αν εξαιρέσεις το κόστος ενέργειας, δεν υπάρχει πραγματικός πληθωρισμός στην Ελλάδα, ο κ. Χαρίτσης, εσείς δηλαδή, είχατε κάνει ένα tweet στο οποίο με είχατε διαψεύσει και είχατε πει: «Καλά, τι Υπουργός είναι αυτός; Δεν βλέπει τον πληθωρισμό στην Ελλάδα;». Εγώ εκείνη την ημέρα είχα ακριβώς επικαλεστεί τα στοιχεία της ΕΛΣΤΑΤ, τα τότε στοιχεία για τους τότε μήνες, στα οποία μόλις προηγουμένως και εσείς αναφερθήκατε.

Άρα, να ξεκαθαρίσουμε στον κόσμο ότι ο πληθωρισμός στην Ελλάδα, που φυσικά και υπάρχει, οφείλεται κατά τα δύο τρίτα στην αύξηση της τιμής της ενέργειας και όχι βεβαίως σε δυσλειτουργία της αγοράς.

Όπως σίγουρα γνωρίζετε, η δική μου αρμοδιότητα είναι ο έλεγχος της αγοράς, δεν είναι ο έλεγχος των τιμών της ενέργειας ούτε η μείωση των φόρων. Άρα, χαίρομαι που, έστω και έμμεσα αναγνωρίσατε, ότι στον τομέα της δικής μου αρμοδιότητας πάμε άριστα. Ευχαριστώ γι’ αυτό, έστω και εμμέσως.

Έρχομαι, όμως, τώρα και στο μείζον. Ποια είναι η βασική πρόταση του ΣΥΡΙΖΑ για το γεγονός ότι έχουμε διαρκώς την τεράστια αύξηση των τιμών ενέργειας παγκοσμίως; Η μείωση λέτε- του ειδικού φόρου κατανάλωσης και μάλιστα άμεσα.

Είμαι βέβαιος ότι θα θυμάστε ότι στις 9 Ιανουαρίου του 2017 ήσασταν Αναπληρωτής Υπουργός Ανάπτυξης, με Υπουργό Ανάπτυξης τον κ. Παπαδημητρίου. Νομίζω ότι ήσασταν το 2017, έτσι δεν είναι;

**ΑΛΕΞΗΣ ΧΑΡΙΤΣΗΣ:** Ναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας διαβάζω το δελτίο Τύπου του Υπουργείου Ανάπτυξης εκείνης της ημέρας με Υπουργό Ανάπτυξης τον κ. Παπαδημητρίου και Αναπληρωτή Υπουργό εσάς: «Η αύξηση του ειδικού φόρου κατανάλωσης επηρεάζει τις φορολογικές επιβαρύνσεις κατά 3,7 λεπτά του ευρώ για τις βενζίνες, 10 λεπτά για το πετρέλαιο θέρμανσης και 7 λεπτά για το υγραέριο κίνησης. Το Υπουργείο Οικονομίας έχει προβεί σε όλες τις απαραίτητες ενέργειες ώστε να αποφευχθούν τυχόν κρούσματα αισχροκέρδειας, με δεδομένη την αυξητική τάση που παρουσιάζουν οι διεθνείς τιμές του πετρελαίου. Η τιμή του αργού πετρελαίου…» -λέει ο κ. Παπαδημητρίου- «…αποτελεί αντικείμενο διαπραγμάτευσης διεθνών χρηματιστηρίων. Το αργό πετρέλαιο τύπου Μπρεντ χρησιμοποιείται συνήθως ως σημείο αναφοράς διεθνώς για την τιμολόγηση και άλλων τύπων αργού κ.λπ…». Και λέει: «Η απότομη αυτή αύξηση στις διεθνείς τιμές του πετρελαίου αποδίδεται στους θεμελιώδεις κανόνες της αγοράς και συγκεκριμένα στη μείωση της υπερβάλλουσας προσφοράς κ.λπ.».

Άρα,στις 9 Ιανουαρίου του 2017 ο Υπουργός Ανάπτυξης κ. Παπαδημητρίου και ο Αναπληρωτής Υπουργός κ. Χαρίτσης όταν εμένετο τότε κρίση - όχι ανάλογη της σημερινής, πολύ μικρότερη, αλλά κρίση με τα δεδομένα των δικών σας εποχών- στις διεθνείς τιμές των καυσίμων και την αγορά πετρελαίου Μπρεντ αυξήσατε τον ειδικό φόρο κατανάλωσης την ίδια μέρα κατά 3,7 λεπτά του ευρώ για τις βενζίνες, 10 λεπτά για το πετρέλαιο θέρμανσης και 7 λεπτά για το υγραέριο κίνησης.

Θα ήθελα πάρα πολύ τώρα να μου εξηγήσετε κάτι στα σοβαρά. Γιατί όταν είχατε εσείς την εξουσία, όταν ανέβαιναν οι διεθνείς τιμές πετρελαίου, όχι μόνο δεν μειώνατε τον ειδικό φόρο στα καύσιμα, αλλά τον αυξάνατε κιόλας; Δηλαδή εμείς πρέπει σε μία ακόμη μεγαλύτερη κρίση από εκείνης της εποχής να κάνουμε το ακριβώς ανάποδο. Εάν αυτό καλόπιστα μου το εξηγήσετε, πολύ ευχαρίστως θα κάνουμε στη δευτερολογία μία συζήτηση.

Θα καταθέσω στα Πρακτικά το tweet σας στο οποίο λέτε ότι κακώς αναφέρθηκε ότι ο πληθωρισμός οφείλεται στην ενέργεια. Το έχω ακριβώς εδώ για να μην έχουμε μεταξύ μας στεναχώρια. Γιατί είναι κρίμα να λέω κάτι από την ΕΛΣΤΑΤ και όλος ο ΣΥΡΙΖΑ να με υβρίζει και μετά από δύο μήνες να το λέτε στην Βουλή σαν να μην συμβαίνει τίποτα.

Άρα, λοιπόν -και κλείνω αμέσως, κύριε Πρόεδρε και ευχαριστώ- παρακαλώ πολύ δύο ερωτήσεις θα σας κάνω. Γιατί εσείς σε ανάλογη κρίση, και προσωπικά εσείς, αντί να μειώσετε τον ειδικό φόρο κατανάλωσης, τον αυξήσατε;

Δεύτερον, γιατί με κατηγορήσατε ψευδώς για αυτό που είπα ενώ είναι αληθές;

Και θέλω και ένα τρίτο ερώτημα μια και μιλάμε γενικά για την ενέργεια. Θέλω πολύ να μου πείτε για αυτό που είπε ο κ. Τσίπρας στη συνέντευξή του στον «ΣΚΑΪ». Η απάντηση του κ. Τσίπρα για τις αυξήσεις στις τιμές του ρεύματος ήταν, «εάν είχαμε Κυβέρνηση ΣΥΡΙΖΑ, θα πάγωναν τα τιμολόγια του ρεύματος». Θέλω πάρα πολύ καλόπιστα να μου εξηγήσει ο Αλέξης Χαρίτσης πώς ακριβώς εάν ήσασταν κυβέρνηση στη παρούσα κρίση, θα παγώνατε τις τιμές του ρεύματος και τι επίπτωση θα είχε αυτό για την ελληνική οικονομία.

**ΠΡΟΕΔΡΕΥΩΝ (Χαράλαμπος Αθανασίου):** Έχετε και τη δευτερολογία, κύριε Υπουργέ.

Τον λόγο έχει ο κ. Χαρίτσης για τη δευτερολογία του.

**ΑΛΕΞΗΣ ΧΑΡΙΤΣΗΣ:** Κύριε Υπουργέ, για να καταλάβω, έχουμε αντιστρέψει την κοινοβουλευτική διαδικασία; Η διαδικασία του κοινοβουλευτικού ελέγχου έχει μετατραπεί σε μία διαδικασία όπου ο ερωτώμενος Υπουργός ερωτά τον ερωτώντα Βουλευτή; Εκεί έχουμε φτάσει; Εκεί σας οδηγεί ο πανικός σας απ’ όλα αυτά τα οποία έχουν συμβεί στην ελληνική οικονομία; Είναι δυνατόν; Έρχεστε τώρα εδώ και μου κάνετε μάλιστα και προσωπική επίθεση για την κατάσταση που επικρατεί αυτή την στιγμή με τον πληθωρισμό στη χώρα;

Εσείς δεν λέγατε τον Σεπτέμβριο ότι μέχρι τα Χριστούγεννα δεν θα υπάρχει πληθωρισμός και έχουμε φτάσει αυτήν την στιγμή στο 6,2%, σε υψηλό εικοσιπενταετίας; Είχαμε να δούμε τέτοιες τιμές από το 1997. Και βεβαίως το 1997 ήταν καθοδική η τάση και τώρα είναι ανοδική και άλλη η κατάσταση της ελληνικής οικονομίας το 1997 και άλλη σήμερα μετά απ’ όλη αυτή την κρίση που έχουμε περάσει.

Μιλήσατε για τις διεθνείς τιμές. Πράγματι έχουμε αύξηση στις διεθνείς τιμές του πετρελαίου. Αυτή την στιγμή όμως που μιλάμε, κύριε Υπουργέ, η Ελλάδα έχει την υψηλότερη χονδρεμπορική τιμή ηλεκτρικού ρεύματος σε ολόκληρη την Ευρώπη. Σε μια διεθνή λοιπόν κρίση η Ελλάδα πληρώνει το μεγαλύτερο τίμημα. Σας είπα πριν και σας κατέθεσα και τα στοιχεία, ελπίζω να τα μελετήσετε. Τέταρτοι είμαστε αυτή τη στιγμή στην Ευρώπη στην τιμή της βενζίνης. Άρα, ναι για όλους ανεβαίνει, δεν ανεβαίνει μόνο για την Ελλάδα η διεθνής τιμή του πετρελαίου. Αλλά η Ελλάδα πληρώνει το πιο βαρύ τίμημα.

Και πληρώνει αυτό το βαρύ τίμημα η Ελλάδα την ίδια στιγμή που βλέπουμε οι μισθοί να είναι καθηλωμένοι, βλέπουμε να αρνείστε πεισματικά να προχωρήσετε σε αύξηση του κατώτατου μισθού στα 800 ευρώ όπως έχουμε ζητήσει, όπως έχουν κάνει άλλες χώρες αυτή τη στιγμή για να τονώσουν το διαθέσιμο εισόδημα των πολιτών. Και έρχεστε σήμερα εδώ και μας λέτε μάλιστα ότι το πρόβλημα είναι η ενέργεια και στα άλλα πάμε άριστα.

Για να το ξεκαθαρίσουμε και να απαντήσω. Πάντα τοποθετούμαι με στοιχεία. Σας είχα καταθέσει λοιπόν τότε τα στοιχεία του Νοεμβρίου. Τα στοιχεία του Νοεμβρίου έδειχναν αυτό το οποίο σας είχα πει για το πώς υπάρχει μια πάρα πολύ μεγάλη επίπτωση και στην ενέργεια και σε άλλου κλάδους και στις βιοτικές ανάγκες των πολιτών, όπως είναι ο κλάδος των τροφίμων που είναι και της αρμοδιότητάς σας. Και βεβαίως επειδή είστε κεντρικός Υπουργός της Κυβέρνησης δεν μπορείτε να έρχεστε εδώ και να λέτε ότι δεν είναι δική σας αρμοδιότητα και να απευθυνθούμε σε άλλον Υπουργό. Αυτό μου λέτε ουσιαστικά.

Εδώ έχουμε το ζήτημα των καυσίμων. Εδώ έχουμε μία έκρηξη τιμών η οποία δεν έχει ιστορικό προηγούμενο. Δεν είναι δυνατόν να συγκρίνεται με το 2017. Δεν έχει καμμία σχέση η σημερινή κατάσταση με την κατάσταση προ πενταετίας. Δεν έχει καμμία σχέση με αυτό που βιώνουν σήμερα οι πολίτες, τα νοικοκυριά και οι επιχειρήσεις.

Και ήρθατε εδώ να μου πείτε ότι πάμε και άριστα. Αλήθεια, πάμε άριστα; Έπρεπε να σας είχα χθες το βράδυ που βρισκόμουν στα Τρίκαλα για μία σύσκεψη εργασίας με τους φορείς εκεί του Επιμελητηρίου των Εμπορικών Συλλόγων, τους ανθρώπους της παραγωγής, τους ανθρώπους των μικρομεσαίων επιχειρήσεων, να σας πουν πόσο άριστα πηγαίνουν, να σας πουν ποια είναι τα προβλήματά τους, να σας πουν ότι απειλούνται με λουκέτο από μέρα σε μέρα με την κατάσταση που υπάρχει αυτή τη στιγμή με την ακρίβεια και τις ανατιμήσεις. Τόσο άριστα πηγαίνει η Κυβέρνηση Μητσοτάκη, η Κυβέρνηση της Νέας Δημοκρατίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός για τη δευτερολογία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς να ξεκαθαρίσουμε ότι προσωπική επίθεση σε εσάς δεν κάνω ποτέ. Ίσα, ίσα έχω πει πολλές φορές ότι σας θεωρώ και καλό Υπουργό. Πολιτική όμως αντιπαράθεση μπορούμε να έχουμε.

Το γεγονός ότι όταν ήσασταν Υπουργός αυξήθηκε ο φόρος την ώρα που αυξάνονταν οι τιμές των καυσίμων, είναι ένα πολιτικό γεγονός. Και οφείλω να απαντήσω στο ερώτημά σας για το εάν έχει αντιστραφεί η κοινοβουλευτική διαδικασία. Όχι δεν έχει αντιστραφεί είναι η απάντηση. Αλλά δεν μπορείτε και να υποκρίνεστε πια ότι είμαστε και στο 2012. Κυβερνήσατε και άρα από εδώ και μπρος κάθε σας πολιτική και κοινοβουλευτική συμπεριφορά και ερώτηση μπαίνει στον γνώμονα και του τι κάνατε όταν κυβερνήσατε. Δεν είστε –να το πω πολύ απλά- άσπιλοι και αμόλυντοι και αθώοι όπως παρουσιαζόσασταν τότε.

Άρα το δεδομένο είναι συγκεκριμένο και δεν το αμφισβητήσατε. Το 2017 ήταν ανάλογη περίπτωση. Γιατί; Θα το εξηγήσω και αυτό. Το 2017 ο ετήσιος πληθωρισμός στην Ελλάδα ήταν 1,2%. Το 2021 ο ετήσιος πληθωρισμός στην Ελλάδα ήταν 1,2%. Άρα η περίοδος ήταν απολύτως ανάλογη.

Είπατε πολλές φορές ότι έχουμε τον υψηλότερο πληθωρισμό εικοσιπενταετίας. Εγώ ποτέ δεν είπα ότι πάμε άριστα. Ότι συζητάμε στην οικονομία είναι συγκριτικό πάντα και τηρουμένων των αναλογιών. Ακόμα και αυτό είναι καλό. Ξέρετε γιατί; Διότι το Βέλγιο ανακοίνωσε τον μεγαλύτερο πληθωρισμό από το 1951. Η Γερμανία επίσης τον μεγαλύτερο πληθωρισμό από τον Β΄ Παγκόσμιο Πόλεμο. Οι Ηνωμένες Πολιτείες τον μεγαλύτερο πληθωρισμό από το 1970. Με συγχωρείτε, εάν ο μέσος όρος του πληθωρισμού στον πλανήτη είναι σαράντα και πενήντα χρόνια πίσω, τα εικοσιπέντε χρόνια για εμάς είναι το μισό! Πάλι καλύτερα από τους άλλους πάμε.

Επίσης στα στοιχεία της ΕΛΣΤΑΤ τα οποία παρουσιάσατε, -επειδή σας σέβομαι και ξέρω ότι το παρατηρήσατε, αλλά ίσως δεν έπρεπε να το πείτε για αντιπολιτευτικούς λόγους- ναι έχουμε 6,2% τον Ιανουάριο. Σωστά! Γιατί πάει year by year, σε ετήσια βάση. Τον Ιανουάριο του 2021 όμως είχαμε μείον 2,4%. Άρα λοιπόν, η εκκίνησή μας είναι από πάρα πολύ χαμηλά. Αλλά monthly, από μήνα σε μήνα είχαμε μείον 0,3%, μία από τις καλύτερες επιδόσεις σε όλη την Ευρώπη. Προσέξετε είχαμε μείον 0,3% από Δεκέμβριο σε Ιανουάριο στον μήνα που αυξήθηκε το φυσικό αέριο λόγω ουκρανικής κρίσης. Δηλαδή με άνοδο της ενέργειας εμείς πέσαμε λίγο στον γενικό πληθωρισμό, δεν ανεβήκαμε. Άρα δεν είναι τα πράγματα τόσο μαύρα όσο λέτε.

Εγώ ποτέ δεν είπα ότι πάμε άριστα. Είπα ότι τηρουμένων των αναλογιών όμως η αλήθεια είναι ότι η Ελλάδα μας πάει πάρα πολύ καλά. Το 2021 όπως σίγουρα γνωρίζετε πια, θα κλείσουμε σε έναν τεράστιο ρυθμό ανάπτυξης πρωτοφανή για την Ελλάδα. Το δε δικό σας επιχείρημα, «έλα μωρέ, αυτόματο είναι, είχαμε μεγάλη ύφεση 9% το 2020 άρα αυτόματα θα πηγαίναμε συν 9% το 2021» δεν ισχύει καθόσον είμαστε οι μοναδικοί που το πετύχαμε σε όλη την Ευρώπη. Κανείς άλλος δεν το πέτυχε. Η Ισπανία να το πω για τους συναδέλφους, με μείον 10.8% το 2020, θα κλείσει ίσως στο 5% το 2021. Εμείς με μείον 9% το 2020, πάμε συν 9% το 2021 απ’ ότι φαίνεται. Άρα λοιπόν, αυτό είναι πραγματικά μία πολύ μεγάλη εθνική επιτυχία μας.

Όσο αφορά τώρα τις αγωνίες των εμπόρων που είπατε. Πρώτα απ’ όλα σίγουρα θα γνωρίζετε από τα επιμελητήρια ότι είμαι μάλλον ο Υπουργός που μιλάει μαζί τους περισσότερο από όποιον άλλον. Δεν υπάρχει καμμία μέρα που να μην μιλάω με τα επιμελητήρια, ούτε μία, σε όλη μου τη θητεία. Άρα, δέχομαι αυτή την αγωνία. Θα σας πω όμως κάτι και σίγουρα ως Υπουργός θα το έχετε βιώσει. Ναι η δουλειά των επιμελητηρίων, των εμπόρων είναι να ζητούν το κάτι παραπάνω. Πριν από ενάμιση χρόνο ξέρετε πόσες επιχειρήσεις έλεγαν ότι θα κλείσουν; Το θυμάστε; Πηγαίνατε, -μαζί ήμασταν- στη ΓΣΕΒΕΕ, στις παρουσιάσεις των διαφόρων μελετών της ΓΣΕΕ. Τι έλεγαν; Ότι σε ένα χρόνο θα έχουν κλείσει είκοσι πέντε χιλιάδες επιχειρήσεις, σαράντα χιλιάδες επιχειρήσεις, πενήντα χιλιάδες επιχειρήσεις. Έγινε; Όχι. Όχι μόνο από τα στοιχεία του ΓΕΜΗ απεδείχθη ότι άνοιξαν περισσότερες επιχειρήσεις απ’ ότι έκλεισαν αυτό το διάστημα, αλλά -αφήστε το ΓΕΜΗ- και η ανεργία έχει πέσει πέντε μονάδες. Είναι δυνατόν να κλείνουν τόσες χιλιάδες επιχειρήσεις και να πέφτει η ανεργία;

Άρα, μην το παίρνετε και τόσο τοις μετρητοίς. Δουλειά τους είναι να γκρινιάζουν και να διεκδικούν. Εγώ έμπορος είμαι από τα δώδεκά μου χρόνια. Έμπορος που θα σου πει «Τι καλά που πάω. Είμαι τρισευτυχισμένος. Έχω γεμίσει τις τσέπες μου.», δεν υπάρχει στον πλανήτη. Είναι η φύση του εμπορίου τέτοια. Πάντα θα γκρινιάξει.

Η αλήθεια, όμως, είναι ότι οι καταθέσεις αυξήθηκαν 44 δισεκατομμύρια, ο τζίρος του λιανικού εμπορίου που μου είπατε, σύμφωνα με την ΕΛΣΤΑΤ τον Ιανουάριο του 2022, έχει αυξηθεί πάρα πολύ σε σχέση…

**ΑΛΕΞΗΣ ΧΑΡΙΤΣΗΣ:** Ποιους αφορά, όμως, ο τζίρος;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό είναι δεύτερη συζήτηση. Ο τζίρος έχει αυξηθεί όμως.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε μιλήσει έντεκα λεπτά συνολικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω.

Απλώς μόνο να σας πω, για να ξέρετε. Έβγαινε ένας επιμελητηριακός πρόεδρος –δεν λέω ποιος- στα κανάλια και έλεγε «έχουμε πτώση από τα μέτρα 50%». Τον παίρνω τηλέφωνο και του λέω, επειδή πια έχουμε ηλεκτρονικό σύστημα συναλλαγών και όπως κάνετε εσείς «Ζ» στην ταμειακή μηχανή, κάνει και το κράτος «Ζ» με το ΦΠΑ κάθε μέρα «αύριο ελάτε σε μια συνέντευξη Τύπου στο Υπουργείο να δούμε και εσείς προσωπικά και όλος ο κλάδος που εκπροσωπείτε πόσο «Ζ» έκανε χθες». Σταμάτησε να το λέει. Δεν το ξαναείπε ποτέ.

Σήμερα έχουμε σύστημα ηλεκτρονικών συναλλαγών. Εγώ μπορώ να μπω στον δρόμο προς τα Τρίκαλα που ήσασταν και να σας πω τι τζίρο έκαναν. Αφήστε τα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Για την επόμενη επίκαιρη ερώτηση λείπει ο κ. Κουρουμπλής. Είναι, όμως, εδώ ο κ. Τσακλόγλου.

Κύριε Υπουργέ, κύριε Παπαδόπουλε, αν έχετε την καλοσύνη, περιμένετε λίγο.

Θα μπούμε, λοιπόν, στη μεθεπόμενη επίκαιρη ερώτηση. Θα συζητηθεί η πρώτη με αριθμό 2053/30-12-2021 ερώτηση του κύκλου των αναφορών και ερωτήσεων της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Εργασίας και Κοινωνικών Υποθέσεων,με θέμα: «Σύλλογος Εργαζομένων Τράπεζας Αγροτικής Πειραιώς - Καθαρίστριες “ALTER EGO”».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κυρία Τζάκρη, έχετε τον λόγο. Αν θέλετε να μιλήσετε χωρίς μάσκα, μπορείτε να έρθετε στο Βήμα.

**ΘΕΟΔΩΡΑ ΤΖΑΚΡΗ:** Θα έρθω καλύτερα στο Βήμα, κύριε Πρόεδρε.

Ευχαριστώ πολύ, κύριε Πρόεδρε.

Κύριε Υπουργέ, τον περασμένο Δεκέμβρη σάς είχα απευθύνει αυτήν την ερώτηση που αφορά τις καθαρίστριες της Τράπεζας Πειραιώς μέσω της «ALTER EGO», την οποία συνυπέγραφαν και είκοσι τρεις Βουλευτές του ΣΥΡΙΖΑ, για την οποία δεν πήρα καμμία απάντηση και αναγκάστηκα να τη φέρω μέσω της διαδικασίας της αναπάντητης επίκαιρης ερώτησης, για να εκμαιεύσω από εσάς μια απάντηση σε αυτό το σοβαρό -και επιτρέψτε μου να πω- κοινωνικά ευαίσθητο ζήτημα, το οποίο γίνεται ακόμα πιο σημαντικό εξαιτίας των ιδιαίτερων συνθηκών που βιώνουν όλοι οι εργαζόμενοι λόγω της συγκυρίας, δηλαδή, της ακρίβειας, της πανδημίας, που καθιστά την καθημερινότητά τους ακόμα πιο δύσκολη.

Να πω, σε γενικές γραμμές ότι ο κλάδος των καθαριστών-καθαριστριών απαρτίζεται από εργαζόμενους που διαβιούν, κύριε Υπουργέ, σχεδόν στα όρια της φτώχειας εξαιτίας των πολύ χαμηλών αποδοχών και των μειωμένων ωραρίων και βεβαίως με μεγάλη εργασιακή ανασφάλεια για το μέλλον τους, διότι πρόκειται ως επί το πλείστον περί εργολαβικών εργαζομένων.

Στην περίπτωση της Τράπεζας Πειραιώς πώς έχουν τα πράγματα; Κατ’ αρχάς, η «ALTER EGO» είναι βασικός συνεργάτης της Τράπεζας Πειραιώς σε ό,τι αφορά τον τομέα της καθαριότητας και από το 2012 και μετά που έκλεισε η Αγροτική Τράπεζα προσέλαβε με συμβάσεις ιδιωτικού δικαίου, ως επί το πλείστον, ορισμένου χρόνου όλες τις εργαζόμενες που εργάζονταν πριν στην Αγροτική Τράπεζα, στην παλιά ΑΤΕ, με μειωμένο ωράριο. Νωρίτερα, αυτές οι κατηγορίες των εργαζομένων, δηλαδή οι καθαρίστριες με μειωμένο ωράριο, είχαν ξεκινήσει έναν μακροχρόνιο δικαστικό αγώνα ήδη από το 2004 κατά της πρώην διοίκησης της ΑΤΕ. Κάποιες πρόλαβαν να δικαιωθούν και να μετατραπούν οι συμβάσεις τους σε μόνιμες συμβάσεις με σταθερό ωράριο και πλήρους απασχόλησης, ενώ οι περισσότερες δεν μπόρεσαν, δεν πρόλαβαν. Εκατοντάδες, επομένως, από αυτές τις εργαζόμενες, επειδή δεν πρόλαβαν είτε να ολοκληρωθεί η δικαστική διαδικασία είτε να πάει η οριστική απόφαση στο ΑΣΕΠ, προσελήφθησαν μέσω της «ALTER EGO» και συνέχισαν ουσιαστικά με τους ίδιους όρους την εργασία τους στους ίδιους χώρους, δηλαδή στα καταστήματα της πρώην ΑΤΕ, νυν πλέον Τράπεζας Πειραιώς, με μειωμένη απασχόληση από μιάμιση έως τέσσερις ώρες και με πολύ χαμηλές αποδοχές. Είναι ζήτημα αν πιάνουν 300 ευρώ.

Και τι γίνεται τώρα; Μόλις τον περασμένο Νοέμβριο η «ALTER EGO» -θα σας εξηγήσω στη δευτερολογία μου για ποιους λόγους- έβαλε στις εργαζόμενες αυτές το εξής δίλημμα: Είτε θα δέχονταν νέες ατομικές συμβάσεις εργασίας με δυσμενέστερους όρους και ως προς το ωράριο και ως προς τις αποδοχές είτε θα απολύονταν. Οι εργαζόμενες αυτές κατήγαγαν μια πρώτη νίκη με την έκδοση, όπως γνωρίζετε, αυτής της απόφασης των ασφαλιστικών μέτρων που ανέστειλε την απόφαση αυτή της «ALTER EGO» και εξανάγκασε τον εργολάβο να πάρει πίσω τις εργαζόμενες. Όμως, κύριε Υπουργέ, επειδή η κατάσταση δεν ξέρουμε πώς θα εξελιχθεί με την οριστική απόφαση, με την κύρια δίκη, αυτό που εγώ ζητώ με την ερώτησή μου αυτή είναι να παρέμβει το Υπουργείο, να σταματήσει αυτός ο εργασιακός μεσαίωνας -επιτρέψτε μου να πω- για τις εργαζόμενες της συγκεκριμένης κατηγορίας και να πάψει αυτή η μονομερής τροποποίηση των όρων της σύμβασης, που είναι ούτως ή άλλως δυσμενείς και επαχθείς. Σας είπα προηγουμένως ότι πρόκειται για εργαζόμενες βαριά-βαριά των 300 ευρώ, πολλώ δε μάλλον που ζούμε στην περίοδο της πανδημίας, όπου, αν θέλετε, η προστασία της υγείας σε κλειστούς χώρους, όπως είναι τα καταστήματα των τραπεζών είναι –νομίζω- πρώτης προτεραιότητας τόσο για τους εργαζόμενους τραπεζικούς υπαλλήλους, όσο και για τους πελάτες που συναλλάσσονται με τις τράπεζες αυτές.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Τζάκρη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμη κυρία Τζάκρη, πράγματι, η ερώτησή σας ήταν αρχικά γραπτή και μετετράπη σε επίκαιρη λόγω καθυστέρησης δικής μας. Διάβασα με προσοχή την ερώτησή σας που αφορά, πράγματι, εργαζόμενους της εταιρείας εργολάβου που έχει αναλάβει υπηρεσίες καθαριότητας σε καταστήματα της πρώην Αγροτικής και μετέπειτα Πειραιώς.

Κατ’ αρχάς, σε ό,τι αφορά το νομοθετικό πλαίσιο που διέπει τις συμβάσεις μίσθωσης έργου, ισχύουν τα εξής: Σύμφωνα με τις διατάξεις του άρθρου 681 και τα επόμενα του Αστικού Κώδικα, σύμβαση μίσθωσης έργου, δηλαδή εργολαβία, υπάρχει όταν αναλαμβάνει κάποιος εργολάβος να φέρει σε πέρας και να παραδώσει με αμοιβή ένα έργο που αποτελεί το προϊόν της εργασίας του. Στη σύμβαση αυτή ο εργολάβος ενεργεί με δική του πρωτοβουλία και με δικό του κίνδυνο και έχει αυτός την ευθύνη της οργάνωσης της εργασίας και την επίτευξη του αποτελέσματος. Τη δε εργασία μπορεί να την εκτελέσει ο ίδιος ή άλλος που προσλαμβάνει. Ακόμα, όμως, και σε περιπτώσεις που ο εργολάβος εκτελεί το έργο μέσα στις εγκαταστάσεις του εργοδότη με προσωπικό που ο ίδιος έχει προσλάβει, ο εργολάβος ασκεί το διευθυντικό δικαίωμα επί του προσωπικού του, δηλαδή επί των εργαζομένων με τους οποίους εκτελεί το έργο. Το προσωπικό του εργολάβου δεν συνδέεται συμβατικά, δηλαδή, με τον κύριο του έργου.

Με λίγα λόγια, εν προκειμένω η σχέση εξαρτημένης εργασίας είναι μεταξύ της εργολάβου εταιρείας και των εργαζομένων στον τομέα καθαριότητας, όπως άλλωστε και εσείς η ίδια αναφέρετε στην ερώτησή σας. Βάσει του Εργατικού Δικαίου ο εργοδότης δεν μπορεί να μεταβάλλει μονομερώς επί τα χείρω τους όρους μιας εργασιακής σχέσης χωρίς να έχει τέτοιο δικαίωμα από διάταξη νόμου, κανονισμού η συλλογική σύμβαση εργασίας. Παρενθετικά, να θυμίσω ότι με το άρθρο 64 του ν.4808/21, του διαβόητου κατ’ εσάς νόμου Χατζηδάκη, καταργήθηκε αρχής γενομένης από την 1-1-2022 η διάκριση υπαλλήλων και εργατοτεχνιτών ως προς την καταγγελία της σύμβασης εξαρτημένης εργασίας και τις προθεσμίες προς μήνυση προς όφελος των εργαζομένων εργατοτεχνιτών.

Συνεπώς το ζητούμενο είναι να διαπιστωθεί κατά πόσο έχει υπάρξει παραβίαση του θεσμικού πλαισίου από την εταιρεία - εργολάβο, ώστε να ακολουθηθούν όλες οι νόμιμα προβλεπόμενες διαδικασίες. Ζητήσαμε από τον ΣΕΠΕ πληροφορίες για την εν λόγω υπόθεση και το αρμόδιο τμήμα της Επιθεώρησης Εργασιακών Σχέσεων Αγίας Παρασκευής, μας ενημέρωσε τα εξής: Η έρευνα που έγινε στο πληροφοριακό σύστημα «ΕΡΓΑΝΗ» έδειξε ότι το σύνολο των εργαζομένων της συγκεκριμένης εταιρείας πανελλαδικά για το διάστημα από 1-10-2021 έως 31-12-2021 ήταν επτακόσια επτά άτομα. Το σύνολο των εργαζομένων σε καθεστώς πλήρους απασχόλησης ήταν εκατόν σαράντα πέντε άτομα και σε καθεστώς μερικής απασχόλησης πεντακόσια εξήντα δύο άτομα. Για το ίδιο χρονικό διάστημα οι οικειοθελείς παραιτήσεις ήταν σαράντα μία, οι καταγγελίες των συμβάσεων εργασίας των εργαζομένων αορίστου χρόνου ήταν τριάντα έξι, ενώ οι αναγγελίες λύσης συμβάσεων εργασίας ορισμένου χρόνου ήταν τριακόσιες πέντε.

Σε ό,τι αφορά το θέμα που θίγετε, πρέπει να το εξετάσουμε στη βάση των αιτημάτων εργατικής διαφοράς που έχουν υποβληθεί. Σύμφωνα με την ενημέρωση που είχαμε από το ΣΕΠΕ, από το 2012 στη συγκεκριμένη επιχείρηση έχουν υποβληθεί πέντε αιτήσεις διενέργειας εργατικής διαφοράς, μία εκ των οποίων έχει γίνει στις 21-1-2022 στο Τμήμα Επιθεώρησης Εργασιακών Σχέσεων του Κεντρικού Τομέα Θεσσαλονίκης, η οποία έχει δρομολογηθεί για συζήτηση στις 21-2-2022.

Στη δευτερολογία μου θα συνεχίσω με περισσότερα στοιχεία και για τον έλεγχο και για τις εργατικές διαφορές στη συγκεκριμένη εταιρεία και θα απαντήσω και στα υπόλοιπα ερωτήματά σας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κυρία Τζάκρη, έχετε τον λόγο για τη δευτερολογία σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, οι εργαζόμενες του κλάδου της καθαριότητας, γενικότερα του κλάδου καθαριότητας του ευρύτερου δημόσιου τομέα αλλά και των τραπεζών στην προκειμένη περίπτωση, από την αρχή της πανδημίας θα έλεγα ότι έβαλαν ιδιαίτερα πλάτη για την αντιμετώπισή της. Βρέθηκαν στην πρώτη γραμμή αυτής της μάχης. Θα έλεγα, μάλιστα, ότι το έκαναν πολλές φορές χρειαζούμενες να κάνουν δύο και τρεις φορές περισσότερη δουλειά από αυτή που γινόταν πριν από την πανδημία, γιατί, όπως αντιλαμβάνεστε, ο παράγοντας καθαριότητα και γενικά η υγιεινή είναι πολύ σημαντικός για την αντιμετώπιση της πανδημίας. Θα έλεγα ότι σε κάποιες περιπτώσεις έκαναν ακόμα και ειδικές απολυμάνσεις που επιβάλλονταν από συγκεκριμένα υγειονομικά πρωτόκολλα, κάτι που στο παρελθόν γινόταν από πολύ εξειδικευμένες εταιρείες.

Τι θέλω να πω με αυτό; Ναι, πραγματικά, οι εργολάβοι καθαρισμού σε όλον τον δημόσιο τομέα με το βλέμμα ακριβώς του καλού νόμου που ψηφίσατε, που είπατε προηγουμένως, δηλαδή που αναγνωρίσατε τις καθαρίστριες -και είναι προς τη σωστή κατεύθυνση- ως υπαλλήλους και όχι ως εργατοτεχνίτες, γεγονός που σημαίνει ότι αυξάνεται τουλάχιστον στο διπλάσιο το κόστος της αποζημίωσης της απόλυσης, επιχείρησαν να ξεφορτωθούν, επιτρέψτε μου να πω, και να απαλλαγούν αν θέλετε από τέτοιες συμβάσεις, έτσι ώστε σε περίπτωση των απολύσεων να μην πληρώνουν τις τριπλάσιες αποζημιώσεις. Δηλαδή, αυτό στην προκειμένη περίπτωση γύρισε μπούμερανγκ και εκεί πρέπει να μπει ακριβώς το Υπουργείο και η Επιθεώρηση Εργασίας, αν θέλετε.

Επιτρέψτε μου να πω ότι ο κλάδος των καθαριστριών γενικά σε όλον τον ευρύτερο δημόσιο τομέα για τις εργολαβικές εργαζόμενες χρησιμοποιήθηκε ως σάκος του μποξ είτε προς την κατεύθυνση της συρρίκνωσης των μισθών τους, γι’ αυτό και είναι τόσο πενιχροί, είτε προς την κατεύθυνση -ας πούμε- και του ελάχιστου αριθμού τους, σε κάποιες περιπτώσεις εργολαβικών ακόμα και στο μισό των αναγκών σε ό,τι αφορά τον αριθμό των εργαζομένων. Είναι ο συνήθης παράγοντας από τον οποίον χρησιμοποιείται από αυτές τις εταιρείες για να αυξήσουν τα κέρδη τους, κύριε Υπουργέ. Γι’ αυτό το γεγονός υπάρχουν πολλές καταγγελίες για παραβίαση της εργατικής νομοθεσίας στην Επιθεώρηση Εργασίας και παρά το γεγονός ότι αυτές οι καταγγελίες εξακολουθούν να υπάρχουν, αυτές οι εταιρείες εργολάβων καθαρισμού εξακολουθούν να συνάπτουν συμβάσεις με όλον τον ευρύτερο δημόσιο τομέα, με νοσοκομεία, με υπηρεσίες Υπουργείων κ.λπ..

Υπήρξε μια πρώτη νίκη, αυτή που σας είπα προηγουμένως, δηλαδή με την έκδοση της απόφασης των ασφαλιστικών μέτρων σε κάποιες περιπτώσεις, που σταμάτησε τους εργολάβους, αν θέλετε, τον συγκεκριμένο εργολάβο, την «ALTER EGO», και τον υποχρέωσε να επαναπροσλάβει με τους προηγούμενους όρους τις καθαρίστριες. Όμως, όπως σας είπα προηγουμένως, αυτό δεν ξέρουμε αν θα ευδοκιμήσει και θα τελεσφορήσει με την κύρια δίκη.

Από εκεί και πέρα, αυτό που θέλω εγώ να σας πω εδώ, κύριε Υπουργέ, είναι ότι θα πρέπει να σταματήσει αυτός ο κλάδος να χρησιμοποιείται. Γιατί, ξέρετε, θα απολυθούν από την «ALTER EGO», αλλά το εργασιακό τους μέλλον, όμως, είναι πάλι ως εργολαβικές καθαρίστριες. Είναι συγκεκριμένες θέσεις εργασίας, εκτός αν κάνετε αυτό που κάναμε εμείς μόνο στα νοσοκομεία και που ευτυχώς σε κάποιες περιπτώσεις, παρά τις προσπάθειες που έγιναν, εξακολουθεί να ισχύει και σήμερα γιατί είναι προσοδοφόρο προς το δημόσιο. Δηλαδή, να κάνουν ατομικές συμβάσεις με τα ίδια τα νοσοκομεία.

Οι καθαρίστριες, όμως, έρχονται αντιμέτωπες με τον κλάδο των πενιχρών μισθών, όπως σας είπα προηγουμένως, της τετράωρης απασχόλησης, των απολύσεων, της συρρίκνωσης του μισθού τους, των άθλιων συνθηκών εργασίας. Επομένως και επειδή δεν πρόκειται για προνομιούχους εργαζόμενους, όπως αντιλαμβάνεστε, θα πρέπει το Υπουργείο να κάνει κάποια παρέμβαση. Ανεξαρτήτως της έκβασης της δίκης, στο στάδιο που βρισκόμαστε τώρα να ισχύσουν τουλάχιστον οι παλιές συμβάσεις.

Διότι, κύριε Υπουργέ, διαφορετικά θα συνεχίσει αυτός ο τομέας των καθαριστριών να χρησιμοποιείται ως τη δεξαμενή -επιτρέψτε μου να πω στην προκειμένη περίπτωση- των διαθεσιμοτήτων, των απολύσεων, της παραβίασης εργασιακών δικαιωμάτων. Γενικά, θα πρέπει να αποφασίσουμε ως χώρα τι είδους ανάπτυξη θέλουμε. Αν θέλουμε ακόμα και τους εργαζόμενους των 300 ευρώ, κύριε Υπουργέ, να τους καταστήσουμε εργαζόμενους των 100 ευρώ, αντιλαμβάνεστε ότι σε αυτή τη χώρα δεν μπορούμε να μιλάμε για ανάπτυξη. Θα πρέπει το αρμόδιο Υπουργείο να πάρει τα κατάλληλα μέτρα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Τζάκρη.

Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Αγαπητή κυρία Τζάκρη, να συνεχίσω λίγο από τα πραγματικά δεδομένα, από εκεί που είχα μείνει προηγουμένως.

Σύμφωνα με τα στοιχεία που πήραμε από το ΣΕΠΕ, γιατί αυτό είναι καθοριστικής σημασίας, για τη διενέργεια εργατικών διαφορών δηλαδή, σε ό,τι αφορά τις καταγγελίες και διενέργειες εργατικών διαφορών με την εν λόγω εταιρεία, από το 2012 μέχρι σήμερα έχουν υποβληθεί συνολικά πέντε καταγγελίες και αιτήσεις εργατικών διαφορών, εκ των οποίων οι τέσσερις έχουν ήδη περατωθεί, καθώς αφορούσαν τα έτη 2013, 2015 και 2019. Από τις τέσσερις αυτές εργατικές διαφορές η μία, του 2013, κρίθηκε υπέρ του εργαζόμενου, ενώ οι άλλες τρεις είτε αποσύρθηκαν είτε δεν προέκυψε παράβαση.

Για το χρονικό διάστημα από 1-1-2021 έως και σήμερα, όπως είπα και στην πρωτολογία μου, έχει υποβληθεί μία αίτηση διενέργειας εργατικής διαφοράς στις 21-1-2022. Η καταγγελία έγινε από εργαζόμενη καθαρίστρια στην Τράπεζα Πειραιώς στη Νεάπολη Θεσσαλονίκης με σύμβαση αορίστου χρόνου και ημερομηνία έναρξης στις 5-9-2012. Το αντικείμενο της συζήτησης της εργατικής διαφοράς αφορούσε την από 31-12-2021 καταγγελία της σύμβασής της και την υπογραφή από 1-1-2022 νέας σύμβασης εργασίας με μειωμένο ωράριο. Από το Τμήμα Επιθεώρησης Εργασιακών Σχέσεων του κεντρικού τομέα Θεσσαλονίκης -εκεί υπάγεται αυτή η υπόθεση- ορίστηκε η ημερομηνία συζήτησης για τις 21-2-2022, οπότε δεν έχω να πω τίποτα επ’ αυτού.

Άλλες αιτήσεις για διενέργεια εργατικής διαφοράς δεν έχουν κατατεθεί, σύμφωνα με την ενημέρωση που είχαμε από το ΣΕΠΕ.

Τώρα σε ό,τι αφορά τη διενέργεια ελέγχων στην εταιρεία -γιατί θέσατε και αυτό στην ερώτησή σας-, το 2016 διενεργήθηκε έλεγχος στην έδρα της εταιρείας, όπου ελέγχθηκαν δειγματοληπτικά ατομικές συμβάσεις εργασίας και εκκαθαριστικά σημειώματα αποδοχών, από τα οποία δεν εμφανιζόταν η χορήγησή τους στους εργαζόμενους και ζητήθηκαν γραπτές εξηγήσεις από την επιχείρηση. Η επιχείρηση προσκόμισε γραπτές εξηγήσεις, με τις οποίες δήλωνε ότι τα εκκαθαριστικά είναι διαθέσιμα ηλεκτρονικά σε online portal μισθοδοσίας στην ιστοσελίδα της, στην οποία έχει πρόσβαση κάθε εργαζόμενος με τους δικού του κωδικούς. Οι γραπτές εξηγήσεις κρίθηκαν από το ΣΕΠΕ ικανοποιητικές και δεν επιβλήθηκε πρόστιμο.

Στις 14-12-2021, με αφορμή αναφορά που είχε γίνει, η τοπική υπηρεσία έστειλε έγγραφο στην εν λόγω εταιρεία, ζητώντας μεταξύ άλλων και την παροχή στοιχείων για τον αριθμό των τροποποιητικών συμβάσεων, που σχετίζεται άμεσα με αυτό που λέτε, των εργαζομένων καθαριστών - καθαριστριών που αφορούσε μείωση ωραρίου ή μείωση αποδοχών τους και τα οφειλόμενα ποσά από τις δεδουλευμένες αποδοχές των εργαζομένων που τυχόν υφίστανται σήμερα αναλυτικά ανά άτομο και είδος.

Στις 15-12-2021 η εταιρεία ενημέρωσε ότι δεν υπάρχουν τροποποιητικές συμβάσεις με μείωση ωραρίου ή μείωση αποδοχών και ότι δεν υπάρχουν οφειλόμενα ποσά σε εργαζόμενους.

Πριν λίγες ημέρες, στις 15-2-2022, διενεργήθηκε επιτόπιος έλεγχος στην εταιρεία στην έδρα της επιχείρησης και ελέγχθηκαν δειγματοληπτικά στοιχεία που αφορούν απασχολούμενες καθαρίστριες σε υποκαταστήματα της Τράπεζας Πειραιώς -σε πρώην ΑΤΕ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Συγκεκριμένα, δηλώθηκε από την επιχείρηση ότι αυτή τη στιγμή απασχολούνται εκατόν τέσσερις καθαρίστριες -ένα λεπτό, κύριε Πρόεδρε-, τριάντα τρεις στην Αττική και εβδομήντα μία στην υπόλοιπη Ελλάδα, εκ των οποίων οι δεκαέξι είναι νέες προσλήψεις από 1-1-2022.

Ζητήθηκαν για καθαρίστριες που απασχολούνταν τουλάχιστον από το 2021 και πριν δειγματοληπτικά ατομικές συμβάσεις εργασίας, εκκαθαριστικά σημειώματα αποδοχών για τον Νοέμβριο του 2021 και τον Ιανουάριο του 2022 και αρχείο πληρωμής του μηνός Ιανουαρίου 2022. Διαπιστώθηκε ότι υπάρχουν αυξομειώσεις ωρών με τροποποιητικές συμβάσεις συνεργασίας που φέρουν υπογραφές εργαζομένων και ελέγχθηκε η καταβολή μισθοδοσίας μηνός Ιανουαρίου 2022 και διαπιστώθηκε ότι η εξόφλησή έγινε όντως εντός του Ιανουαρίου.

Από τα ανωτέρω στοιχεία φαίνεται πρώτον, μείωση ωρών εργασίας σε ίδια υποκαταστήματα της τράπεζας και ρωτήθηκε η εταιρεία πώς δικαιολογείται αυτό. Η εταιρεία απάντησε ότι οι μειώσεις ωρών οφείλονται στην αλλαγή σύμβασης με τον πελάτη ή αλλαγή έργου για τις ανάγκες της επιχείρησης και πάντα με τη σύμφωνη γνώμη του εργαζομένου. Με λίγα λόγια, όταν τη σύμβαση την υπογράφει με την εταιρεία, είναι χαμηλότερο. Αυτό το οποίο μας λέει είναι: «δεν μπορώ να κρατήσω το προσωπικό τις αντίστοιχες ώρες» κ.λπ.. Δεν το γράφει αυτό η απάντηση, αλλά αν μιλάμε για τραπεζικό κλάδο, μην ξεχνάτε ότι με την ψηφιοποίηση έχουμε όλο και λιγότερα καταστήματα, οπότε υποθέτω ότι και το αντίστοιχο έργο πρέπει να είναι μικρότερο.

Βέβαια, από την άλλη μεριά -το είπε και ο κ. Γεωργιάδης προηγουμένως- το τελευταίο διάστημα έχουμε πολύ-πολύ μεγάλη αύξηση του αριθμού των επιχειρήσεων, οπότε πιθανότατα αυξάνεται η ζήτηση εργασίας για καθαρίστριες σε άλλους κλάδους.

Το δεύτερο ήταν ότι παρατηρήθηκε ότι καταγγέλθηκαν από 1-1-2022 δεκατέσσερις συμβάσεις εργαζομένων σε υποκαταστήματα της Τράπεζας Πειραιώς, ενώ γνωστοποιήθηκαν και με το από 14-12-2021 έγγραφο της επιχείρησης άλλες τριάντα τρεις καταγγελίες συμβάσεων εργασίας και ρωτήθηκε η εταιρεία από την υπηρεσία του ΣΕΠΕ για ποιον λόγο έγιναν οι ανωτέρω καταγγελίες. Η επιχείρηση απάντησε ότι οι καταγγελίες σύμβασης εργασίας προκύπτουν ακριβώς λόγω της αλλαγής της σύμβασης με τον πελάτη -συγκεκριμένα, με την Τράπεζα Πειραιώς- που ζήτησε μείωση ωρών και αριθμού εργαζομένων στα καταστήματα.

Συνεπώς, αυτή τη στιγμή υπάρχει ένα και μοναδικό αίτημα διενέργειας εργατικής διαφοράς που έχει δρομολογηθεί για την επόμενη εβδομάδα, ενώ ο ΣΕΠΕ έχει προβεί σε κάθε απαραίτητη ενέργεια. Πάντως, πρέπει να το διευκρινίσουμε αυτό, εφ’ όσον υπάρξει καταγγελία, προφανώς οι αρμόδιες υπηρεσίες θα παρέμβουν αμέσως προς την αντίστοιχη κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Θα συζητηθεί, τώρα, η τέταρτη με αριθμό 408/14-2-2022 επίκαιρη ερώτηση δεύτερου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλή προς τον Υπουργό Υποδομών και Μεταφορών, με θέμα: «Να προχωρήσει άμεσα η κατασκευή του Κεντρικού Σταθμού Υπεραστικών Λεωφορείων στον Ελαιώνα».

Θα απαντήσει ο Υφυπουργός Υποδομών και Μεταφορών κ. Μιχάλης Παπαδόπουλος.

Ορίστε, κύριε Κουρουμπλή, έχετε τον λόγο για την πρωτολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριε Υπουργέ, η δυτική Αθήνα αποτυπώνει την πιο εύληπτη έκφραση των ανισοτήτων των ενδοπεριφερειακών ανισοτήτων που υπάρχουν στην Αττική, αλλά και σε άλλες περιοχές της χώρας. Είναι ένα φαινόμενο διαχρονικό, για το οποίο τέλος πάντων δεν είναι ώρα να συζητήσουμε. Ελλείπουν πολύ μεγάλες υποδομές που πραγματικά καθιστούν αυτήν την περιοχή μια περιοχή μη προνομιούχα, θα έλεγα.

Εδώ και είκοσι χρόνια είχε πλέον καταστεί γνωστό και επιβεβλημένο να μεταφερθούν οι δύο υπεραστικοί σταθμοί των ΚΤΕΛ που λειτουργούν και δημιουργούν εξαιρετικά πολλαπλά προβλήματα όχι μόνο κυκλοφοριακά, αλλά και άλλου είδους προβλήματα στις περιοχές που είναι ακόμα και σήμερα στον Κηφισό και στα Λιόσια. Είχε επιλεγεί, είχε καθοριστεί ο χώρος του Ελαιώνα, μια περιοχή που δυστυχώς για πάρα πολλά χρόνια έχει μία εικόνα που είναι γνωστή σε όλους μας. Αυτός ο σταθμός θα συνέβαλε τα μέγιστα στην αξιοποίηση της περιοχής, στην απαλλαγή του Δήμου Περιστερίου και του Δήμου Αθηναίων από ένα πελώριο πρόβλημα από τη λειτουργία του σημερινού σταθμού στον Κηφισό. Θα είχε συμβάλει στην ανάπτυξη της ευρύτερης περιοχής και θα είχε βοηθήσει στην αναβάθμισή της. Θα είχε συμβάλει στη δημιουργία ενός έργου πολλαπλώς αναπτυξιακού και ωφέλιμου για την ελληνική κοινωνία.

Μέχρι σήμερα δεν έχουμε ακριβή εικόνα για το τι μέλλει γενέσθαι. Ακούγονται διάφορα και έχουν γίνει προσπάθειες κατά καιρούς.

Εγώ, κύριε Υπουργέ, θα ζητούσα σήμερα να έχουμε μια σαφή εικόνα του χρονοδιαγράμματος και των πιστώσεων γι’ αυτό το έργο το πολυαναμενόμενο για όλους και για τους επιβάτες που ταξιδεύουν στην περιφέρεια και για τους εργαζόμενους των ΚΤΕΛ και για τις περιοχές που ήδη λειτουργούν σήμερα και υπάρχουν πάρα πολλά προβλήματα. Θα ήθελα να έχουμε μία σαφή εικόνα, αν θέλετε, του τι μέλλει γενέσθαι για το έργο αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κουρουμπλή.

Ορίστε, κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Κουρουμπλή, πραγματικά είναι μια ερώτηση που είναι και επίκαιρη, αλλά δυστυχώς είναι διαχρονικά επίκαιρη τα τελευταία δεκαπέντε χρόνια. Δεν είναι μόνο σήμερα, δυστυχώς.

Η δυτική Αθήνα είναι όντως μια περιοχή με πολλά προβλήματα, με πολλές δυσκολίες. Θεωρώ ότι δεν είναι τυχαίο ότι ο Πρωθυπουργός Κυριάκος Μητσοτάκης επέλεξε την έδρα του στην περιοχή αυτή και δεν είναι τυχαίο που μέχρι σήμερα, τα τελευταία δυόμισι χρόνια, τα έργα και οι παρεμβάσεις που γίνονται στην δυτική Αθήνα είναι σημαντικά. Δεν θα κάτσω να τα αναφέρω τώρα, γιατί δεν έχει νόημα. Θα σας πω, όμως, αυτή στην οποία και εμείς συμμετέχουμε. Είναι η μεταφορά στη Φυλή των logistics, των μεταφορικών εταιρειών, που είναι ένα τεράστιο έργο. Και το λέω αυτό γιατί αναφερόμαστε στην ίδια περιοχή ακριβώς του Ελαιώνα, κάτι που θα δώσει μεγάλη ανάσα εκεί.

Είναι αλήθεια ότι ο κεντρικός σταθμός υπεραστικών λεωφορείων αποτελεί πραγματικά ένα πάρα πολύ σημαντικό έργο για την Αττική, γιατί σε αυτόν θα συγκεντρώνονται όλα τα υπεραστικά λεωφορεία των ΚΤΕΛ της χώρας, αλλά και των διεθνών γραμμών. Προβλέπεται, επίσης, η δυνατότητα να γίνουν καταστήματα εμπορικής χρήσης, εστίασης, πολιτιστικών εκδηλώσεων, αλλά και μία μικρή ξενοδοχειακή μονάδα. Επομένως, πρόκειται για ένα έργο δημοσίου συμφέροντος, ιδιαίτερα σύνθετο, με πολλούς φορείς να έχουν άμεση ή έμμεση εμπλοκή. Γι’ αυτόν τον λόγο εξετάζονται όλοι οι δυνατοί τρόποι υλοποίησής του.

Τι έχει γίνει μέχρι σήμερα; Θα σας πω, για να θυμηθούμε, κύριε συνάδελφε. Στις 30 Μαρτίου του 2012 υπογράφεται σύμφωνο συνεργασίας μεταξύ της «ΑΤΤΙΚΟ ΜΕΤΡΟ», του Δήμου Αιγάλεω και του συνεταιρισμού με την επωνυμία «Κεντρικός Σταθμός Υπεραστικών Λεωφορείων», με αντικείμενο τη συνεργασία για την υλοποίηση του κεντρικού σταθμού που κουβεντιάζουμε, σε ένα μεγάλο κομμάτι εξήντα εννέα στρεμμάτων, όπου υπάρχουν άλλα είκοσι στρέμματα που απαιτούνται για την απαλλοτρίωση, η οποία ήδη έχει συντελεστεί.

Θα σας καταθέσω για τα Πρακτικά της Βουλής το αντίστοιχο κείμενο.

Ο ΚΣΑΥΛΕ, όπως ονομάζεται ο «Κεντρικός Σταθμός Υπεραστικών Λεωφορείων», ανέθεσε με ίδια κεφάλαια στο Εθνικό Μετσόβιο Πολυτεχνείο ένα ερευνητικό πρόγραμμα για τη διαχείριση, την οργάνωση, την ανάπτυξη, τον σχεδιασμό του πολυλειτουργικού αυτού συστήματος, το οποίο παρακολουθείται και συντονίστηκε από την «ΑΤΤΙΚΟ ΜΕΤΡΟ». Το σχέδιο αυτό περιλαμβάνει ανάπτυξη σχεδίων του σταθμού, δρόμους οι οποίοι χρειάζονται να υπάρχουν γύρω-γύρω, περιβαλλοντικές επιπτώσεις, συγκοινωνιακές μελέτες και εν γένει ό,τι χρειάζεται στην περιοχή με όλα τα δεδομένα που απαιτούνται για έναν τέτοιο σταθμό. Αυτό το σχέδιο έχει πλήρως ολοκληρωθεί και έχει υποβληθεί στην «ΑΤΤΙΚΟ ΜΕΤΡΟ» για ενημέρωση.

Θα σας καταθέσω τα πρακτικά όλου του σχεδίου που πραγματικά είναι χρήσιμο κανείς να ασχοληθεί και να το μελετήσει.

Επίσης έχει ολοκληρωθεί και έχει υποβληθεί μελέτη περιβαλλοντικών επιπτώσεων του έργου και έχει διαβιβαστεί από το Υπουργείο Περιβάλλοντος στις 18-1-2021 στο Περιφερειακό Συμβούλιο Αττικής για δημοσιοποίηση στο πλαίσιο της διαβούλευσης και ενημέρωσης του κοινού.

Θα σας καταθέσω και αυτό το έγγραφο.

Μάλιστα, όπως ενημερώθηκα, αυτό το θέμα δεν έχει εισαχθεί ακόμα στο Περιφερειακό Συμβούλιο, διότι εκκρεμούν οι απόψεις του Δήμου Αιγάλεω.

Στις 2-1-2018 η «ΑΤΤΙΚΟ ΜΕΤΡΟ» συνέταξε ένα σχέδιο ιδιωτικού συμφωνητικού μεταξύ της ΚΣΑΥΛΕ και του χρηματοοικονομικού συμβούλου, προκειμένου να υπογραφεί μόλις αναδειχθεί υποψήφιος σύμβουλος για τον διαγωνισμό που έγινε πρόσκληση ενδιαφέροντος από την «ΑΤΤΙΚΟ ΜΕΤΡΟ».

Θα σας καταθέσω και αυτό το χαρτί.

Στις 8-6-2018 αναδείχθηκε ο σύμβουλος, η «GRANT THORNTON», για υλοποίηση αυτού του έργου.

Αυτό είναι το πέμπτο πρακτικό.

Στις 8-1-2019 υπεγράφη το ιδιωτικό συμφωνητικό με την «GRANT THORNTON» με αντικείμενο τη σύνταξη χρηματοοικονομικής μελέτης.

Εδώ πρέπει να σημειώσω, όμως, το εξής, κύριε Κουρουμπλή. Με ευθύνη της προηγούμενης κυβέρνησης, η «ΑΤΤΙΚΟ ΜΕΤΡΟ», ενώ έκανε όλες αυτές τις ενέργειες, δεν προχώρησε ποτέ στην παράταση του μνημονίου συνεργασίας μεταξύ της «ΑΤΤΙΚΟ ΜΕΤΡΟ», του Δήμου Αιγάλεω και του «Κεντρικού Σταθμού Υπεραστικών Λεωφορείων», παρ’ ότι η προηγούμενη σύμβαση, το μνημόνιο συνεργασίας, είχε λήξει το 2017. Επομένως, τι έχουμε; Έχουμε ένα έργο το οποίο ήταν στον αέρα και όλες οι ενέργειες που γίνονταν δεν υπηρετούσαν ένα συγκεκριμένο πλάνο. Δεν υπήρχε καταμερισμός ούτε σαφής δέσμευση της μιας πλευράς προς την άλλη, εφ’ όσον το μνημόνιο είχε εκπνεύσει.

Παρ’ όλα αυτά η μελέτη πληρώθηκε από τον «Κεντρικό Σταθμό Υπεραστικών Λεωφορείων», εκπονήθηκε και παραδόθηκε από την «GRANT THORNTON». Ο σύμβουλος, λοιπόν, ανέλαβε να υποστηρίξει το έργο και τα ιδιαίτερα χαρακτηριστικά που είχε να γίνουν ευρέως γνωστά σε ημεδαπούς και διεθνείς ιδιωτικούς φορείς, όπως κατασκευαστικές εταιρείες, εταιρείες διαχείρισης επενδύσεων κ.λπ.. Άρα το έργο κρίνεται ώριμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υφυπουργέ, ολοκληρώστε, παρακαλώ. Έχετε και τη δευτερολογία σας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ολοκληρώνω, κύριε Πρόεδρε.

Από το σημείο, λοιπόν, αυτό μπορεί να προχωρήσει το συντομότερο δυνατόν η διαδικασία δημοπράτησης, ανάθεσης του έργου, σενάρια τα οποία εξετάζονται κι αξιολογούνται. Ελπίζουμε και πιστεύω προσωπικά -γιατί είναι η δεύτερη φορά που έχω την τιμή να είμαι στη θέση στην οποία βρίσκομαι σήμερα και έχω ασχοληθεί ιδιαίτερα την περίοδο 2013 - 2015- ότι μέχρι το τέλος του 2022 θα έχει δημοπρατηθεί.

Θα σταματήσω εδώ, κύριε Πρόεδρε, και θα συνεχίσω στη δευτερολογία μου.

Ευχαριστώ.

(Στο σημείο αυτό ο Υφυπουργός Υποδομών και Μεταφορών κ. Μιχαήλ (Μιχάλης) Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Κουρουμπλή, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε.

Κύριε Υπουργέ, όπως είδατε, στην πρωτολογία μου προσπάθησα να αποφύγω να μπω σε μικροκομματικές διαφωνίες, γιατί είναι ένα έργο που είναι διακομματικό, είναι αναπτυξιακό, είναι χρήσιμο για την περιοχή, αλλά δεν με αφήσατε. Η απουσία του Πρωθυπουργού, ως Βουλευτή της πιο υποβαθμισμένης περιοχής της Αττικής, την οποία επέλεξε για γνωστούς και ευνόητους λόγους να είναι η περιοχή όπου έθεσε υποψηφιότητα, είναι εκκωφαντική, όπως λένε οι δήμαρχοι της περιοχής.

Πράγματι ο Πρωθυπουργός επισκέφθηκε την περιοχή πριν από οκτώ-δέκα μήνες, κάλεσε τους δημάρχους σε μία συνάντηση. Ζήτησε, λοιπόν, από τους δημάρχους να του προτάξουν ένα έργο ο κάθε δήμος. Πείτε μου, λοιπόν, στη δευτερολογία σας, κύριε Υπουργέ μου, ποιο από αυτά τα έργα -γιατί υπάρχει δελτίο Τύπου, ελπίζω να το γνωρίζετε αφού ήρθατε να συζητήσουμε για αυτή την περιοχή- που δεσμεύτηκε ο Πρωθυπουργός, που προτάθηκε από τον κάθε δήμο και δεσμεύτηκε ο Πρωθυπουργός, έγινε. Ξέρετε τι προβλήματα έχει η περιοχή, κύριε Υπουργέ; Εγώ θα σας καλούσα καλοπίστως, αν θέλετε, να προσκαλέσουμε όλους και να είναι όλοι οι Βουλευτές της περιοχής -δεν έχω τη λογική να μονοπωλώ εγώ-, να καλέσετε όλους τους Βουλευτές και τους δημάρχους να κάνουμε μια συζήτηση για μία σειρά έργων.

Ξέρετε, κύριε Υπουργέ, δεν είναι μόνο το πρόβλημα του σταθμού, δεν είναι μόνο η υπογειοποίηση -που την είχε υποσχεθεί η Κυβέρνηση- των καλωδίων της ΔΕΗ από το Αιγάλεω στην Αγία Βαρβάρα. Δεν είναι μόνο η εκκρεμότητα και η διεκδίκηση ενός τμήματος εξήντα - εβδομήντα στρεμμάτων από το στρατόπεδο ΚΕΒΟΠ, από τον Δήμο Χαϊδαρίου. Δεν είναι μόνο τα αντιπλημμυρικά, δεν είναι μόνο τα αντισταθμιστικά που ζητάνε οι Δήμοι του Ιλίου, των Αγίων Αναργύρων, λόγω των όσων υφίστανται από τη μεταφορά όλων των σκουπιδιών, που περνάνε όλα τα φορτηγά μέσα από την πόλη τους. Δεν είναι μόνο οι δρόμοι που είναι ένα βομβαρδισμένο τοπίο. Να σας πω κάτι; Είναι λίγο κωμικοτραγικό αυτό που θα πω. Οι άνθρωποι δυσκολεύονται να θάψουν τους ανθρώπους τους. Δυσκολεύονται και ξέρετε όλοι εμείς οι Έλληνες τι σχέση έχουμε με τον νεκρό μας. Έχουν δυσκολία. Παραμένουν στα ψυγεία δέκα και δεκαπέντε μέρες και μου λέτε ότι έχει υπάρξει ενδιαφέρον; Και υπάρχει εκκρεμότητα και σε αυτό.

Και τι μου είπατε; Μεταφέρατε ουσιαστικά την ευθύνη στην Περιφέρεια, στον Δήμο Αιγάλεω, στην προηγούμενη κυβέρνηση. Δεν ήρθα να συζητήσουμε αυτά τα θέματα. Η προηγούμενη κυβέρνηση, σε τελική ανάλυση, κρίθηκε. Η δημοκρατία μας έχει αυτή τη δυνατότητα. Σήμερα είστε κυβέρνηση εσείς. Εγώ θέλω, λοιπόν, δύο πράγματα: το ένα είναι να έχω σαφή εικόνα -για να μην αντιδικούμε, δεν υπάρχει κανένας λόγος να αντιδικήσουμε- για το πότε μπορεί να είναι έτοιμο αυτό το έργο που πέρασε από διάφορες δυσκολίες, ολοκληρώθηκε, ετοιμάστηκε να βγει σε προκήρυξη, δεν προχώρησε, ήρθαν οι εκλογές. Είστε τρία χρόνια κυβέρνηση τώρα, κύριε Υπουργέ μου, δεν είστε έξι μήνες για να πω ότι εντάξει, έχετε μία περίοδο χάριτος. Είστε τρία χρόνια κυβέρνηση πλέον και είμαστε κοντά στις εκλογές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε.

Εγώ θα ήθελα λοιπόν, κύριε Υπουργέ, μια πολύ δεσμευτική απάντηση και σαφή δέσμευση από τη δική σας μεριά και το δεύτερο είναι να μας πείτε αν θα θέλατε να υπάρξει μια συνεννόηση με όλους τους Βουλευτές και τους δημάρχους, να κάνουμε μία συνάντηση για τα προβλήματα της περιοχής.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κύριε συνάδελφε, πρέπει να πω ότι δεν κομματικοποιούμε την κουβέντα όταν λέμε την πραγματικότητα των προηγούμενων ετών. Σας είπα ότι είναι ένα πολύ σημαντικό έργο για εμάς και για μένα προσωπικά είναι επιλογή, αν θέλετε, στοχευμένου έργου το οποίο πρέπει να γίνει. Σας είπα ότι είναι ένα έργο το οποίο μέχρι το τέλος του 2022 θα έχει δημοπρατηθεί, θέλει μόνον δεκαέξι μήνες κατασκευής. Άρα σας απάντησα στα ερωτήματα για το πότε πιστεύω ότι θα ξεκινήσει και πότε θα τελειώσει.

Θέλω, όμως, να σας διαβεβαιώσω ότι η Κυβέρνηση του Κυριάκου Μητσοτάκη και ο Υπουργός Κώστας Καραμανλής, που είναι πολιτικός προϊστάμενος του Υπουργείου, εμπράκτως ενδιαφέρονται και προσωπικά, αν θέλετε, για το έργο αυτό, σε αντίθεση, όπως αναφέρθηκα πριν, με την προηγούμενη κυβέρνηση της οποίας ήσασταν και εσείς μέλος και καμμία ουσιαστική ενέργεια δεν έγινε. Αυτά να τα λέμε, πρέπει να τα μαθαίνει ο κόσμος. Γι’ αυτό γίνονται οι ερωτήσεις και έχει συμβάλει πάρα πολύ η Βουλή, με τις απευθείας μεταδόσεις που έχει, στο να ενημερώνονται οι πολίτες για το τι ακριβώς συμβαίνει.

Ήταν, λοιπόν, αναποτελεσματική, δεν υπήρχε κανένα εγκεκριμένο σχέδιο για την ανάπτυξη των εγκαταστάσεων, όταν στις περισσότερες πόλεις της Ελλάδας από ό,τι ξέρετε υπάρχουν σταθμοί υπεραστικών λεωφορείων που είναι κόσμημα. Δεν είναι δυνατόν, λοιπόν, στην Αττική, στην Αθήνα να υπάρχει αυτός ο σταθμός.

Επομένως, κύριε Κουρουμπλή, προτού καταθέσετε την ερώτηση στη σημερινή πολιτική ηγεσία, θα σας πρότεινα να αναζητήσετε πραγματικά την ολιγωρία και να απευθύνετε απορίες στον επί τεσσεράμισι χρόνια προηγούμενο Υπουργό Μεταφορών.

Η Νέα Δημοκρατία ξεκίνησε τις διαδικασίες, θα τις τελειώσει, όπως και στα άλλα έργα τα οποία έχουν ξεκινήσει και υλοποιούνται. Θα ήταν πολύ χρήσιμο να γίνει μία συνάντηση με τους δημάρχους -δεν διαφωνώ καθόλου-, αλλά τρανή απόδειξη είναι ότι η μελέτη περιβαλλοντικών επιπτώσεων, ένα καθοριστικό στοιχείο για την υλοποίηση ενός οποιουδήποτε τέτοιου έργου, εγκρίθηκε από την Κυβέρνηση της Νέας Δημοκρατίας. Άλλωστε από τον Ιούνη του 2019 με Υπουργό τον Κώστα Καραμανλή βρίσκεται σε εξέλιξη το μεγαλύτερο πρόγραμμα δημοσίων έργων στον τομέα των μεταφορών που γνώρισε η χώρα εδώ και πολλά χρόνια.

Ο νέος σταθμός, λοιπόν, του Ελαιώνα αποτελεί ακόμα έναν κρίκο αυτής της αλυσίδας, γιατί αυτή η Κυβέρνηση έχει τη βούληση, τα σχέδια και θα φέρει αποτελέσματα. Η Αθήνα χρειάζεται έναν τέτοιο σταθμό για την καλύτερη εξυπηρέτηση των πολιτών, των τουριστών, τη βελτίωση των συνθηκών εργασίας, την παραμονή στους επαγγελματικούς χώρους που θα δημιουργηθούν, την αναβάθμιση του αστικού περιβάλλοντος. Ο σταθμός χρειάζεται και θα γίνει άμεσα.

Σας ευχαριστώ πάρα πολύ για την ερώτηση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

Προχωρούμε τώρα στη δεύτερη με αριθμό 421/14-2-2022 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Αναγκαία η άμεση διόρθωση των λαθών στον επανυπολογισμό των συντάξεων».

Στην ερώτηση αυτή θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Μουλκιώτη, έχετε τον λόγο για την πρωτολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, το ζήτημα αφορά τον επανυπολογισμό των συντάξεων, ένα θέμα το οποίο, όπως γνωρίζετε, απασχολεί πλήθος συνταξιούχων και έχει δημιουργήσει βεβαίως και μία αγωνία αλλά και μια αναστάτωση.

Οι υπηρεσίες του e-ΕΦΚΑ με έγγραφό τους και μετά από διαμαρτυρίες τόσο μεμονωμένων συνταξιούχων αλλά και σωματείων κατήγγειλαν τον λανθασμένο πρώτο επανυπολογισμό του έτους 2019 σε εξακόσιες χιλιάδες περίπου συνταξιούχους. Οι υπηρεσίες έχουν παραδεχθεί το λάθος που έχει γίνει στον πρώτο επανυπολογισμό των συντάξεων 2019 με τον πρώην νόμο Κατρούγκαλου, λάθος που προφανώς δεν αφορά έναν συνταξιούχο που δόθηκε η απάντηση των υπηρεσιών του ΕΦΚΑ, αλλά χιλιάδες συνταξιούχους. Σύμφωνα με το Ενιαίο Δίκτυο των Συνταξιούχων, αφορά περίπου εξακόσιες χιλιάδες συνταξιούχους και έχει σαν αποτέλεσμα και ο δεύτερος επανυπολογισμός που έγινε με τον ν.4670/2020 να είναι και αυτός λανθασμένος.

Και αυτά όλα τα μη ορθά και σύννομα συνέβησαν διότι και στους δύο επανυπολογισμούς των συντάξεων δεν έχουν συνυπολογιστεί: πρώτον, η προσαύξηση που προβλέπεται για όσους κατέβαλαν εισφορές κλάδου σύνταξης άνω του 20%, μεταξύ των οποίων και οι απασχοληθέντες σε βαρέα και ανθυγιεινά επαγγέλματα. Δεύτερον, οι αποδοχές στον παράλληλο χρόνο ασφάλισης (άρθρο 17 του ν.4387/2016), ενώ παράλληλα δεν έχει γίνει και σωστός επανυπολογισμός λόγω αυτών των παραλείψεων και των ασαφειών, ενδεχομένως, σε πολλές περιπτώσεις στη σύνταξη λόγω θανάτου.

Αυτά τα είχαμε επισημάνει και στο παρελθόν εμείς σε επίκαιρη ερώτηση, μάλιστα από τον Σεπτέμβρη του 2021, αλλά δυστυχώς δεν δόθηκε κάποια συγκεκριμένη απάντηση από το Υπουργείο σας.

Έχουν κρατηθεί εισφορές, κύριε Υπουργέ, στους συνταξιούχους, τους ασφαλισμένους και ο μη συνυπολογισμός τούς στερεί από αυτούς μικρά ή μεγάλα ποσά από τη σύνταξη που δικαιούνται.

Τόσο οι προεκλογικές όσο και οι μετεκλογικές υποσχέσεις της Κυβέρνησης για το πάτημα ενός κουμπιού -το έχουμε πει, το έχουμε ξαναπεί το λέγαμε αυτές τις ημέρες- με χρονοδιάγραμμα το 2020, το 2021 στη συνέχεια, μέχρι σήμερα δεν έχει υλοποιηθεί στην ουσία. Οι ερωτήσεις είναι δύο:

Πρώτον, σε πόσους συνταξιούχους το Υπουργείο και οι αρμόδιες υπηρεσίες έχουν εντοπίσει τον εσφαλμένο υπολογισμό και επανυπολογισμό του έτους 2019; Με ποιο ακριβές χρονοδιάγραμμα το Υπουργείο σκοπεύει να θεραπεύσει και να διορθώσει αυτεπαγγέλτως αυτούς τους συνταξιούχους, που είπαμε ότι κατά τον υπολογισμό του ΕΝΔΙΣΥ, του Ενιαίου Δικτύου Συνταξιούχων, ανέρχονται σε περίπου εξακόσιες χιλιάδες.

Επίσης, θα θέλαμε μια ενημέρωση από το Υπουργείο αν γνωρίζει σε ποιες ομάδες συνταξιούχων δεν έχει γίνει καθόλου επανυπολογισμός, αφού δεν έχουν λάβει καν ενημερωτικό σημείωμα σύνταξης από το 2019 και επομένως δεν γνωρίζουν ποιο είναι ακριβώς το ποσό της σύνταξης και ποιες είναι οι κρατήσεις τους.

Και το δεύτερο ερώτημα, κύριε Υπουργέ, είναι το εξής.

Είμαστε τριάντα μήνες μετά την ανάληψη της Κυβέρνησης από τη Νέα Δημοκρατία και η εκκρεμότητα μιας απλής μηχανογραφικής εφαρμογής σχετικά με τον συνυπολογισμό της παράλληλης ασφάλισης είναι ακόμα σε φάση υλοποίησης. Έτσι αναφέρθηκε σε απάντηση επερώτησής μας. Τι συμβαίνει και σε ποια διαδικασία είμαστε σε αυτό τον τομέα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ κύριε Μουλκιώτη, έχουμε συζητήσει πολλές φορές στο πλαίσιο του κοινοβουλευτικού ελέγχου τόσο για το ακανθώδες ζήτημα των εκκρεμών συντάξεων γενικά όσο και ειδικότερα για μια σειρά λειτουργικών προβλημάτων που ανακύπτουν στον ΕΦΚΑ κατά καιρούς λόγω χρόνιων παθογενειών που αυτός κουβαλά. Τα προβλήματα που καλούμαστε σήμερα να διαχειριστούμε δεν είναι καινούργια ούτε εμφανίστηκαν ξαφνικά. Σχετίζονται με τον τρόπο που δημιουργήθηκε ο ΕΦΚΑ. Είναι γνωστό ότι η οργανωτική ενοποίηση δεν συνοδεύτηκε από ενοποίηση κανόνων και παροχών.

Ο ενιαίος ασφαλιστικός φορέας που δημιουργήθηκε ήταν αναμενόμενο ότι θα κουβαλούσε για καιρό όχι μόνο τις παθογένειες και τις διοικητικές αρρυθμίες των παλιών ταμείων, αλλά και τα προβλήματα ενός οργανισμού που προκύπτει από συγχωνεύσεις πολλών άλλων μικρότερων. Αν προσθέσει κανείς σε αυτά και τη δαιδαλώδη ασφαλιστική νομοθεσία των προϋπαρχόντων πολλαπλών ταμείων αλλά και την έλλειψη διαλειτουργικότητας των υπολογιστικών του συστημάτων, καθίσταται σαφές ότι τα προβλήματα που ακολούθησαν τη δημιουργία του ΕΦΚΑ ήταν σχεδόν προδιαγεγραμμένα.

Τόσο στον ΕΦΚΑ όσο και στο Υπουργείο καταβάλλονται καθημερινά πολύ μεγάλες προσπάθειες για να υπερβούμε όλα αυτά τα ζητήματα και να δώσουμε στους πολίτες έναν ασφαλιστικό φορέα που θα σέβεται τις ανάγκες τους και θα αντεπεξέρχεται στην προσδοκία τους.

Το σημαντικό είναι ότι οι προσπάθειές μας αυτές, στις οποίες έχω αναφερθεί πολλές φορές στη Βουλή, αποδίδουν και αυτό δεν μπορεί πια να αμφισβητηθεί από κανέναν. Από εκατόν είκοσι τρεις χιλιάδες που ήταν οι συντάξεις που είχαν εκδοθεί το 2019, έχουμε φτάσει στις εκατόν εξήντα μία χιλιάδες το 2020, εν μέσω πανδημίας, ενώ το 2021 αυτό το νούμερο άγγιξε τις διακόσιες είκοσι πέντε χιλιάδες. Πρόκειται για το υψηλότερο νούμερο που έχει καταγραφεί ποτέ.

Επιπλέον, με το νομοσχέδιο που ψηφίστηκε μόλις χθες, κάναμε ένα ακόμα βήμα προς αυτή την κατεύθυνση, δηλαδή την αναβάθμιση του οργανισμού και των παρεχομένων υπηρεσιών.

Με το νομοσχέδιο αυτό επιδιώκεται οργανωτικός εκσυγχρονισμός του ΕΦΚΑ, μέσω της αναβάθμισης του στελεχιακού δυναμικού, με στόχο την ταχύτερη και αποτελεσματικότερη υλοποίηση της αποστολής του φορέα και την καλύτερη εξυπηρέτηση του πολίτη και, δεύτερον, λειτουργικός εκσυγχρονισμός του ΕΦΚΑ, με την εισαγωγή στοιχείων επιβράβευσης και λογοδοσίας, μέσω της μέτρησης της απόδοσης και των μηχανισμών ελέγχου.

Αυτή είναι η κατάσταση σήμερα και γνωρίζουμε πως ο δρόμος μπροστά μας είναι δύσβατος, εξοπλίζουμε όμως τον ΕΦΚΑ συνεχώς με νέα εργαλεία διαχείρισης των προκλήσεων.

Σχετικά με αυτό που με ρωτάτε για τις εκκρεμότητες του επανυπολογισμού, να ξεκινήσω λέγοντας πως μεταφέρετε μια εκτίμηση του ΕΝΔΙΣΥ -το λέτε ο ίδιος άλλωστε στην ερώτησή σας-, του Ενιαίου Δικτύου Συνταξιούχων, που πράγματι έλαβε και μεγάλη δημοσιότητα στον Τύπο, αλλά, απ’ ό,τι φαίνεται, δεν ανταποκρίνεται σε κάποια πραγματικά δεδομένα.

Η συγκεκριμένη αφορούσε σε δημοσιοποίηση μιας επιστολής που αφορούσε την υπόθεση ενός συγκεκριμένου πολίτη. Επαναλαμβάνω ότι πρόκειται για εκτίμηση του ΕΝΔΙΣΥ και όχι για δεδομένα τα οποία στηρίζονται στα στοιχεία του αρμόδιου φορέα, του ΕΦΚΑ δηλαδή.

Από την πληροφόρηση που έλαβα, η διοίκηση του ΕΦΚΑ ουδέποτε έχει ενστερνιστεί την άποψη ότι ο επανυπολογισμός των συντάξεων, σύμφωνα με τις διατάξεις του ν.4387/2016, είναι λανθασμένος και χρήζει ολικής διόρθωσης. Οι εκκρεμότητες του επανυπολογισμού των συντάξεων με τις διατάξεις του ν.4387/2016, οι οποίες εν πολλοίς οφείλονται σε έλλειψη ασφαλιστικών στοιχείων, αντιμετωπίζονται σύμφωνα με τις διατάξεις της οικείας υπουργικής απόφασης.

Σε κάθε περίπτωση, όμως, και επειδή υπάρχει πάντα η πιθανότητα λάθους, είτε εξαιτίας της έλλειψης ψηφιοποιημένων πληροφοριών είτε επειδή κάποιοι υπολογισμοί γίνονται με το χέρι, με απόφαση του διοικητή του ΕΦΚΑ στις 31-1-2022 συγκροτήθηκε ομάδα εργασίας με σκοπό τη διενέργεια δειγματοληπτικών ελέγχων επί του επανυπολογισμού των συντάξεων και την ταχεία διεκπεραίωση των σχετικών διαδικασιών.

Περισσότερες λεπτομέρειες θα αναφέρω στη δευτερολογία μου. Αλλά πάντως, επαναλαμβάνω ότι δεν είναι κάποιο γενικευμένο φαινόμενο και σίγουρα δεν αφορά αυτά τα νούμερα τα οποία αναφέρατε προηγουμένως.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Μουλκιώτη, έχετε τον λόγο για τη δευτερολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, εξ όσων αντελήφθην, δεν υπάρχει συγκεκριμένος αριθμός που μπορείτε να προσδιορίσετε και να ενημερώσετε τη Βουλή για το ποιος είναι ο εσφαλμένος επανυπολογισμός. Δεν το γνωρίζετε.

Αυτό που θέλω να σας πω είναι ότι δεν είναι μία περίπτωση μόνο, γιατί υπάρχει έγγραφο συγκεκριμένο από 11-1-2022 από τον e-ΕΦΚΑ, στο οποίο αναφέρεται ότι μία από τις περιπτώσεις με προβλήματα που υπήρχαν και περιλαμβάνεται στο εξώδικο του ΕΝΔΙΣΥ είναι αυτή η μία, η συγκεκριμένη, που πράγματι δημοσιοποιήθηκε. Αυτό σημαίνει ότι, αφού ήταν μία εκ των περιπτώσεων, υπάρχουν πολλές άλλες περιπτώσεις.

Εξ όσων αντιλαμβάνομαι και αντιλαμβανόμαστε, δεν μπορείτε να το προσδιορίσετε, μέχρι στιγμής τουλάχιστον. Εάν υπάρχουν ζητήματα, πώς μπορούμε αυτά να εντοπιστούν άμεσα, προκειμένου να μην υπάρξουν αδικίες; Γιατί το μείζον ζήτημα είναι να μην υπάρχουν αδικίες. Είναι λάθος, από τη στιγμή που υπάρχουν καταβολές, υπάρχουν εισφορές, υπάρχουν συγκεκριμένες πρακτικές, να μην αδικηθούν αυτοί οι συνταξιούχοι.

Θεωρώ ότι το Ενιαίο Δίκτυο Συνταξιούχων, γιατί από εκεί είναι και οι πληροφορίες που έχουμε, πρέπει να αναφέρεται σε πολλές άλλες περιπτώσεις, τις οποίες ίσως το Υπουργείο δεν έχει εντοπίσει.

Εγώ θα πω συγκεκριμένα ότι έχει προσκομίσει το ενιαίο δίκτυο για δώδεκα ακόμη άτομα, περιπτώσεις -ενδεικτικά το λέω- μέχρι πριν από λίγο καιρό, τα οποία παίρνουν έως και 1.000 ευρώ μικρότερη σύνταξη.

Σε υπαλλήλους της πρώην «ΟΛΥΜΠΙΑΚΗΣ», καθώς και σε υπαλλήλους του πρώην ΙΚΑ, το ασφάλιστρό τους επανυπολογίστηκε με 20%, ενώ έπρεπε να υπολογιστεί με 32% ως και 43,3% ανά περίπτωση. Αυτό είναι ένα λάθος. Και του πρώτου λανθασμένου υπολογισμού, με τον νόμο Κατρούγκαλου, ακολουθεί και δεύτερος λαθεμένος υπολογισμός με αλλαγή ποσοστών αναπλήρωσης, με τον νόμο Βρούτση. Όπως είναι φυσικό, βγάζει λάθος συντάξεις.

Στην περίπτωση της «ΟΛΥΜΠΙΑΚΗΣ» δεν αξιοποιήθηκε το επιπλέον ασφάλιστρο, που ήταν 43,3%. Είναι μεγάλο το ποσοστό, κύριε Υπουργέ. Αυτή η αύξηση ξέρετε πόσο φτάνει; Τα 1.000 ευρώ τον μήνα. Η ανταποδοτική σύνταξη είναι 1.789,38 ευρώ με τον νόμο Κατρούγκαλου και 1.932,50 ευρώ με τον νόμο Βρούτση, ενώ ο ΕΦΚΑ λανθασμένα -ακούστε το- το έχει υπολογίσει -έτσι λέει και το ενιαίο δίκτυο- στα 932 ευρώ. Είναι μια διαφορά αρκετά σημαντική.

Επίσης, σε υπάλληλο του ΙΚΑ δεν αξιοποιήθηκε το επιπλέον ασφάλιστρο, που ήταν 32%. Η αύξηση φτάνει στα 645,8 ευρώ τον μήνα. Συγκεκριμένα, πώς υπολογίζεται; Η ανταποδοτική σύνταξη είναι 1.358 ευρώ με τον νόμο Κατρούγκαλου και 1.420,54 ευρώ με τον νόμο Βρούτση, ενώ ο ΕΦΚΑ λανθασμένα έχει υπολογίσει την ανταποδοτική σύνταξη στα 774,71 ευρώ.

Υπάρχουν μεγάλες διαφορές. Σας είπα περιπτώσεις συγκεκριμένες. Δεν ξέρω πώς μπορεί το Υπουργείο και ο e-ΕΦΚΑ να προσδιορίσουν και να δουν αυτεπαγγέλτως ποιοι υπολογισμοί έχουν γίνει λανθασμένα.

Δεν μπορεί να υπάρχει τέτοια εκκρεμότητα και να το αντιμετωπίζουμε, ψάχνοντας, βλέποντας και βρίσκοντας.

Χρειάζεται επανυπολογισμός και ο έλεγχος όλων των περιπτώσεων να γίνει άμεσα, κύριε Υπουργέ, γιατί θεωρώ και πιστεύω -και πιστεύουμε- και έχω τη γνώμη ότι συμμερίζεστε τις αγωνίες μας σε σχέση με τον λανθασμένο επανυπολογισμό, ότι υπάρχουν μεγάλα προβλήματα.

Καταλήγω: Κύριε Υπουργέ, χθες ψηφίστηκε κάποιος νόμος. Εμείς είμαστε κατά.

Γιατί είμαστε κατά, κύριε Υπουργέ; Διότι, δυστυχώς, υιοθετείτε τη λογική να βάλουμε στρατηγούς στον e-ΕΦΚΑ, ενώ λοιπόν οι στρατιώτες γνωρίζουν την ουσία, το πώς εκδίδεται η ασφάλιση και πώς δίνεται η μάχη στην πρώτη γραμμή, προκειμένου να εκδοθούν οι συντάξεις. Δεν μπορεί και δεν δικαιολογείται να έχουν περάσει τριάντα μήνες, να μην υπάρχει διασυνδεσιμότητα του λογισμικού, το ένα ταμείο με το άλλο να μην επικοινωνούν. Άρα πώς θα γίνει να προχωρήσει η διαδικασία; Να λείπει το προσωπικό, να υπάρχει απαρχαιωμένο υλικό…

Άρα αυτά εδώ και τριάντα μήνες τα διορθώνουμε. Μέχρι σήμερα δεν έχει γίνει τίποτα και γίνονται εμβαλωματικές κινήσεις και αυτό είναι το ζήτημα για το οποίο εμείς καταψηφίσαμε και το συγκεκριμένο νομοσχέδιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας, σας παρακαλώ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ και πάλι, κύριε Πρόεδρε.

Αξιότιμε κύριε Μουλκιώτη, θα ήθελα να επαναλάβω ότι μέχρι στιγμής μόνο μια περίπτωση έχει εντοπιστεί. Δεν λέω ότι δεν υπάρχουν και άλλες και ούτε η διοίκηση του ΕΦΚΑ έχει ισχυριστεί κάτι τέτοιο. Λάθη μπορεί να έχουν γίνει και ειδικά σε ορισμένες λίγες περιπτώσεις, όπου ο επανυπολογισμός έχει γίνει με το χέρι. Άνθρωποι είμαστε, λάθη τέτοια γίνονται.

Αυτός είναι και ο λόγος για τον οποίο η διοίκηση του ΕΦΚΑ έχει κάνει ειδική ομάδα έργου που να εξετάζει τέτοιες περιπτώσεις τις οποίες δουλεύουμε.

**ΓΕΩΡΓΙΟΣ ΜΟΥΛΚΙΩΤΗΣ:** Χρονοδιάγραμμα;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Έχει ήδη συσταθεί η επιτροπή. Δεν ξέρω πόσο είναι το χρονοδιάγραμμα που έχει, αλλά υποθέτω ότι γρήγορα θα έχουν αποτελέσματα.

Δεν θα ισχυριστώ σε καμμία περίπτωση πως ο ΕΦΚΑ λειτουργεί σαν καλοκουρδισμένη μηχανή. Άλλωστε, αυτό που είπα προηγουμένως, είναι ότι και στα πιο προηγμένα συστήματα μπορούν να γίνουν υπολογιστικά λάθη. Αυτό το γνωρίζουμε πολύ καλά. Γι’ αυτό και, όπως ανέφερα στην αρχή τις πρωτολογίας μου, ο εκσυγχρονισμός του ΕΦΚΑ αποτελεί ύψιστη προτεραιότητα για την Κυβέρνηση, ώστε, εκτός όλων των άλλων, να ελαχιστοποιηθεί και η πιθανότητα αυτών των λαθών.

Όσον αφορά στην εκκαθάριση των διαφορών που προκύπτουν μετά τον επανυπολογισμό των συντάξεων με τις διατάξεις του ν.4670/2020, αυτή εξακολουθεί να διενεργείται σταδιακά, εξυπηρετώντας χιλιάδες δικαιούχους με τακτικές και εμβόλιμες πληρωμές.

Πράγματι, υπάρχουν ορισμένες περιπτώσεις οι οποίες είναι ιδιαίτερα δύσκολες, όπου δεν είχαμε ψηφιακά αρχεία, οι οποίες εκκρεμούν ακόμα, αλλά διαρκώς αποδίδονται τέτοιες συντάξεις και διαρκώς περιορίζεται αυτό το στοκ το οποίο έχει μείνει σε κάποιες λίγες χιλιάδες συντάξεων που δεν έχουν επανελεγχθεί.

Επιπλέον, είναι σημαντικό να αποσαφηνιστεί -γιατί σε αυτό γίνεται συχνά σύγχυση στον Τύπο- ότι, για να λάβει ένας συνταξιούχος αναδρομικά και αυξήσεις με βάση τις εν λόγω διατάξεις, θα πρέπει να πληροί τρεις προϋποθέσεις, δηλαδή να έχει πάνω από τριάντα χρόνια ασφάλισης, να έχει συνταξιοδοτηθεί πριν από την ψήφιση του νόμου Κατρούγκαλου και να διατηρεί μικρή ή μηδενική προσωπική διαφορά. Δεν είναι, δηλαδή, όλοι οι συνταξιούχοι δικαιούχοι αυτών των ποσών, όπως φάνηκε και από τους επανυπολογισμούς οι οποίοι έγιναν.

Για παράδειγμα, δεν υφίσταται ζήτημα εσφαλμένου επανυπολογισμού συντάξεων για τους συνταξιούχους του δημόσιου τομέα, με μόνη εκκρεμότητα ενδεχομένως κάποιες λίγες κατηγορίες συνταξιούχων που εργάζονταν σε νομικά πρόσωπα δημοσίου δικαίου που απένεμαν τα ίδια τις συντάξεις, όπως το Μετοχικό Ταμείο Στρατού κ.ο.κ.. Για αυτή την κατηγορία απαιτείται να αντληθούν στοιχεία από τα συνταξιοδοτικά τους δεδομένα, δηλαδή από φακέλους απονομής σύνταξης, για χρόνους ασφάλισης και ποσά σύνταξης, ούτως ώστε να ενταχθούν στο κοινό πληροφοριακό σύστημα, προκειμένου να καταστεί δυνατή η υλοποίηση του επανυπολογισμού βάσει των προαναφερθέντων νόμων.

Αναφορικά με την εκκρεμότητα της μηχανογραφικής εφαρμογής για τον επανυπολογισμό του χρόνου παράλληλης ασφάλισης, στο οποίο αναφερθήκατε στην αρχή, αν και μιλήσατε περισσότερο για τη διαδοχική εσείς -η διαδοχική έχει κανονιστεί, στην παράλληλη είναι που έχουμε το πρόβλημα- εκεί, όντως, έχει υπάρξει καθυστέρηση. Από την ενημέρωση, όμως, που έχω λάβει από τον ΕΦΚΑ έχουν ήδη ολοκληρωθεί όλα τα απαιτούμενα στάδια προετοιμασίας και ελέγχου και βρισκόμαστε στην τελική ευθεία για την υλοποίηση της εφαρμογής.

Το ίδιο ισχύει και για τη διαδικασία ανάρτησης των ενημερωτικών σημειωμάτων για τις συντάξεις που δεν επανυπολογίστηκαν. Έχει ήδη εκδοθεί το σχετικό σχέδιο ενημερωτικού σημειώματος, βάσει των απαιτούμενων προδιαγραφών και βρισκόμαστε στο στάδιο ολοκλήρωσης της διαδικασίας ανάρτησης.

Κύριε Μουλκιώτη, η Κυβέρνηση παραμένει προσηλωμένη στον στόχο της, που είναι να εκσυγχρονίσει τον ΕΦΚΑ και να τον απαλλάξει από τα βάρη του παρελθόντος. Οι πολίτες αυτής της χώρας δικαιούνται έναν σύγχρονο ασφαλιστικό φορέα και ακριβώς αυτό προσπαθούμε να κάνουμε. Πιστέψτε με, θα το πετύχουμε.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Θα συζητηθεί η δεύτερη με αριθμό 1964/18-12-2021 ερώτηση του κύκλου των αναφορών και ερωτήσεων του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Αναγκαία η προστασία όλων των διανομέων – μεταφορέων που απασχολούνται στις ψηφιακές πλατφόρμες».

Και σε αυτή θα απαντήσει ο κ. Τσακλόγλου.

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ και πάλι, κύριε Πρόεδρε.

Κύριε Υπουργέ, να γνωρίζετε ότι θα παρακολουθούμε στενά το έργο που θα γίνεται στον ΕΦΚΑ, το έργο που αφορά και τους ασφαλισμένους και τους συνταξιούχους και θα είμαστε εδώ να σας εντοπίζουμε τα λάθη, γιατί μας ενδιαφέρει να βρεθούν λύσεις. Δεν μπορεί να βασανίζονται οι συνταξιούχοι αλλά και οι ασφαλισμένοι και δεν μπορεί τριάντα μήνες Κυβέρνηση και να λέμε ότι «θα το φτιάξουμε, θα το φτιάξουμε».

Χαίρομαι, γιατί είναι και ο κύριος Πρόεδρος με την παλαιά του ιδιότητα, του δικαστικού.

Κύριε Υπουργέ, η ψηφιοποίηση της οικονομίας και οι ανάγκες που έχουν δημιουργηθεί στη σύγχρονη κοινωνία και εντατικοποιήθηκαν λόγω της πανδημίας του κορωνοϊού έχουν οδηγήσει σε μεγάλη ανάπτυξη των ψηφιακών πλατφορμών σε διάφορους κλάδους της οικονομίας και κυρίως, στον τομέα της εστίασης και της διανομής φαγητού και ποτού.

Επιπλέον, λόγω της κλιματικής αλλαγής και της ανάγκης προστασίας του περιβάλλοντος, διευρύνθηκαν και τα μέσα μετακίνησης, με τα ποδήλατα και τα πατίνια να χρησιμοποιούνται έτσι όλο και περισσότερο ως οχήματα για την παροχή εν γένει υπηρεσιών. Τα βλέπουμε στους δρόμους.

Ωστόσο, η λειτουργία και ανάπτυξη αυτών των επιχειρήσεων αναδεικνύει και τις προκλήσεις και τα προβλήματα από τους κινδύνους που αντιμετωπίζουν οι εργαζόμενοι, τα οποία σχετίζονται με τις συνθήκες ασφαλείας και υγείας κατά τον χρόνο παροχής των υπηρεσιών, καθώς και τα κατάλληλα μέσα ατομικής προστασίας. Και μιλάμε για τους εργαζόμενους με τα ποδήλατα και τα πατίνια. Είναι πάρα-πάρα πολύ συγκεκριμένο.

Σύμφωνα με τον ν.4611/2019, όταν κάποιος κατά την εκτέλεση της εργασίας του, ο εργαζόμενος χρησιμοποιεί μοτοποδήλατο ή μοτοσυκλέτα, κατά την έννοια του άρθρου 2 του Κώδικα Οδικής Κυκλοφορίας, ιδιοκτησίας, νομής ή κατοχής του εργοδότη, για τη μεταφορά ή διανομή προϊόντων και αντικειμένων, ο εργοδότης λαμβάνει όλα τα αναγκαία μέτρα για τα οχήματα αυτά, ώστε να είναι κατάλληλα προσαρμοσμένα, μετρημένα και συντηρημένα, προκειμένου να διασφαλίζεται η ασφάλεια και η υγεία των εργαζομένων και εφοδιάζει, βεβαίως ο εργοδότης με τον κατάλληλο εξοπλισμό, προκειμένου να μην υπάρχουν ζητήματα σε βάρος του εργαζόμενου.

Συμπληρωματικά, βέβαια και με τις διατάξεις του άρθρου 71 στον ν.4808/2021, οι ψηφιακές πλατφόρμες έχουν έναντι των παρόχων υπηρεσιών, που είναι φυσικά πρόσωπα και συνδέονται μαζί τους με συμβάσεις ανεξάρτητων υπηρεσιών ή έργου, τις ίδιες υποχρεώσεις πρόνοιας, υγιεινής και ασφάλειας που θα είχαν έναντι αυτών, αν συνδέονταν μαζί τους με συμβάσεις εξαρτημένης εργασίας.

Στην περίπτωση των διανομέων – μεταφορέων αναφορικά με ποδήλατα ή πατίνια, η προσθήκη ποδηλάτων ή πατινιών ως μέσων μετακίνησης για την παροχή υπηρεσιών αναδεικνύουν ένα νομοθετικό κενό, κύριε Πρόεδρε. Δεν υπάρχει πρόληψη και πρόνοια, που φαίνεται να υπάρχει όσον αφορά στην προστασία της υγείας και της ασφάλειάς τους κατά τη χρονική περίοδο μεταφοράς και διανομής του προϊόντος.

Θεωρούμε ότι η Κυβέρνηση, επειδή υπάρχει αυτό το κενό οφείλει να μεριμνήσει για να διασφαλιστεί ολοκληρωμένο πλαίσιο προστασίας και ασφάλειας όλων αυτών των εργαζομένων με επαρκούς ελέγχους και από τους αρμόδιους ελεγκτικούς μηχανισμούς, αλλά και με πρόνοια νομοθετική και συγκεκριμένη.

Η ερώτηση είναι η εξής: Οι διατάξεις του ν.4611/2019 και του ν.4808/2021 καλύπτουν την περίπτωση και διανομέων – μεταφορέων που παρέχουν υπηρεσίες με πατίνια ή ποδήλατα; Διότι υπάρχουν ασάφειες. Και σε ατυχήματα που έχουν γίνει υπάρχουν διαφορετικές απόψεις υπηρεσιών σε σχέση με την κάλυψη. Αυτό είναι το ένα ερώτημα.

Τι γίνεται σε αυτή την περίπτωση, όταν βλέπουμε ότι το δημόσιο αρνείται και βλέπει ότι υπάρχει αυτό το κενό; Τι λέει το Υπουργείο και πώς κινείται προς την κατεύθυνση να προστατεύσουμε αυτούς τους εργαζόμενους με τα πατίνια και τα ποδήλατα, που είναι το πλέον διαδεδομένο μέσο, ειδικά τον τελευταίο καιρό; Το ξέρετε και το βλέπουμε.

Οφείλουμε να δώσουμε μηνύματα άλλου είδους σε σχέση με την ασφάλεια, την υγεία και την προστασία τους. Τι μέτρα προτείνετε; Θα θέλαμε να έχουμε τη θέση του Υπουργείου.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κύριε Μουλκιώτη, όπως αναφέρετε κι εσείς στην ερώτησή σας, η απασχόληση μέσω ψηφιακής πλατφόρμας είναι ένα νέο είδος εργασίας το οποίο αναπτύχθηκε ιδιαιτέρως λόγω των συνθηκών της πανδημίας, αλλά και των ραγδαίων τεχνολογικών εξελίξεων που λαμβάνουν χώρα και οδηγούν στον μετασχηματισμό διαφόρων αγορών εργασίας, όπως αυτή η συγκεκριμένη. Οι εξελίξεις αυτές δημιουργούν την ανάγκη ύπαρξης ενός θεσμικού πλαισίου το οποίο θα θεσμοθετεί πολιτικές για την προστασία της εργασίας και θα ανταποκρίνεται στο νέο περιβάλλον που έχει διαμορφωθεί.

Η Ελλάδα είναι ένας από τους πρωτοπόρους μεταξύ των κρατών-μελών της Ευρωπαϊκής Ένωσης στον τομέα αυτό έχοντας ήδη εντάξει τις σχετικές διατάξεις του νομοσχεδίου για την προστασία της εργασίας που ψηφίστηκε τον Ιούνιο του 2021. Η νομοθετική αυτή παρέμβαση, μάλιστα, έγινε στην κατεύθυνση της διεύρυνσης των δικαιωμάτων των εργαζομένων και χωρίς να εκχωρείται κανένα απολύτως κατοχυρωμένο εργασιακό δικαίωμα.

Μάλιστα, να αναφέρω εδώ, κύριε Μουλκιώτη, ότι μόλις στις αρχές της εβδομάδας συμμετείχα στο άτυπο Συμβούλιο Υπουργών Εργασίας της Ευρωπαϊκής Ένωσης στο Μπορντό, όπου είχα ακριβώς τέτοια συζήτηση και έγινε ειδική αναφορά στην Ελλάδα, ως μία από τις λίγες χώρες που έχει νομοθετήσει σε αυτόν τον τομέα. Οι περισσότερες ευρωπαϊκές χώρες ακόμα δεν έχουν κάνει τίποτα σε αυτό και αρκετές χώρες μάς έχουν ζητήσει και τεχνογνωσία πάνω στο συγκεκριμένο, δηλαδή το τι κάναμε και τι μπορεί να γίνει σε αυτόν τον τομέα.

Τώρα, ως προς το κομμάτι της προστασίας της υγείας και της ασφάλειας των εργαζομένων κατά τη διανομή και μεταφορά προϊόντων και αντικειμένων, οι διατάξεις του άρθρου 56 του ν.4611/2019 ρυθμίζουν τα σχετικά ζητήματα, στα οποία αναφέρεστε κι εσείς στην ερώτησή σας και αφορούν στη συντήρηση του μοτοποδηλάτων και των μοτοσικλετών, στην παροχή προστατευτικού εξοπλισμού, αλλά και το γεγονός ότι τα παραπάνω δεν συνεπάγονται την οικονομική επιβάρυνση των εργαζομένων.

Στο πρόσφατο εργασιακό νομοσχέδιο συμπεριλήφθηκε διάταξη η οποία αφορά στην εφαρμογή των παραπάνω άρθρων και στους παρόχους υπηρεσιών που είναι φυσικά πρόσωπα και συνδέονται με τις ψηφιακές πλατφόρμες, με συμβάσεις ανεξάρτητων υπηρεσιών ή έργου για τη διανομή ή μεταφορά προϊόντων και αντικειμένων. Μάλιστα, προβλέπεται και προσαύξηση 15% επί του ελαχίστου νομοθετημένου μισθού στην περίπτωση που αυτοί χρησιμοποιούν ίδιον μέσο, δηλαδή είναι παραπάνω η αμοιβή στην περίπτωση αυτή απ’ ό,τι είναι για τους άλλους που χρησιμοποιούν μέσα της εταιρείας.

Για τους εργαζόμενους που χρησιμοποιούν εναλλακτικά μέσα, όπως ποδήλατα ή πατίνια, θα πρέπει να γίνουν ορισμένες διευκρινίσεις σχετικά με τον Κώδικα Οδικής Κυκλοφορίας. Τα μέσα αυτά, όντως, δεν συμπεριλαμβάνονται στο άρθρο 2 του Κώδικα Οδικής Κυκλοφορίας, όπου δίνονται οι ορισμοί για τα μοτοποδήλατα και τις μοτοσικλέτες και ως εκ τούτου δεν εμπίπτουν στις ειδικότερες διατάξεις του άρθρου 56 του ν.4611.

Ωστόσο, σε κάθε περίπτωση υπάγονται στις γενικές προστατευτικές διατάξεις του κώδικα των νόμων για την υγεία και την ασφάλεια των εργαζομένων που κυρώθηκε με το ν.3850/2010, συμπεριλαμβανομένης μεταξύ άλλων της ανάδειξης και της αντιμετώπισης των ιδιαίτερων ζητημάτων ασφαλείας τους στη βάση της γραπτής εκτίμησης του επαγγελματικού κινδύνου της επιχείρησης. Συνεπώς όσοι διανομείς μετακινούνται με πατίνια ή ποδήλατα δεν μένουν ακάλυπτοι, όπως αναφέρετε στην ερώτησή σας.

Σε κάθε περίπτωση, όμως, το ισχύον νομοθετικό πλαίσιο που διέπει τα γενικότερα και ειδικότερα ζητήματα υγείας και ασφάλειας των εργαζομένων τελεί σε διαρκή αξιολόγηση και επανεξέταση, προκειμένου να διασφαλίζεται η υγεία και η ασφάλεια των εργαζομένων υπό το φως των τεχνολογικών, οργανωτικών, αλλά και άλλων εξελίξεων στην αγορά εργασίας.

Τελείωσε ο χρόνος. Έχετε κι άλλα ερωτήματα, στα οποία θα σας απαντήσω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ, θα συνεχίσετε και στη δευτερολογία.

Κύριε Μουλκιώτη, έχετε τον λόγο για τη δευτερολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, ευχαριστώ.

Και είπα ότι είναι ευτύχημα που προεδρεύετε και έχετε την προηγούμενη ιδιότητά σας, για να αναδείξουμε το θέμα στο οποίο το ερώτημα είναι ότι, δυστυχώς, δεν υπάρχει καμμία κάλυψη στον Κώδικα Οδικής Κυκλοφορίας γι’ αυτούς που έχουν ποδήλατα ή πατίνια.

Πράγματι, υπήρξε νομοθετική πρόβλεψη στο άρθρο 15 του ν.4784/2021 που έχει συγκεκριμένους ορισμούς, κύριε Υπουργέ, -το έχετε πει, έχει συγκεκριμένους ορισμούς για διάφορες περιπτώσεις- πλην αυτών των περιπτώσεων. Έχει, ας πούμε για μοτοποδήλατα ελαφριά και με τις διαβαθμίσεις που έχουν, δίκυκλο μοτοποδήλατο, τρίκυκλο μοτοποδήλατο, μηχανοκίνητο δίκυκλο, ελαφρύ τετράκυκλο. Γι’ αυτές, πράγματι, υπάρχουν προβλέψεις, όμως για τις συγκεκριμένες περιπτώσεις που ρωτάμε δεν υπάρχουν αυτές οι προβλέψεις.

Και λέτε τώρα ότι ο συγκεκριμένος νόμος είναι ειδικότερη ρύθμιση. Ειδικότερη ρύθμιση είναι αυτή, η οποία ενισχύει την πρόβλεψη και την προστασία, παράλληλα, των εργαζομένων. Η ένταξη στο γενικό πλαίσιο των νόμων για τη χρήση του κοινού νόμου υγείας και ασφάλειας εργασίας αφορά όλους μας, δεν σημαίνει τίποτα.

Ο Κώδικας Οδικής Κυκλοφορίας είναι ειδικότερος νόμος, γιατί για ένα ατύχημα στον δρόμο μόνο αυτός μπορεί να προσδιορίσει το τι είναι και πώς γίνεται. Αν δεν υπάρξει σαφής και ρητή πρόβλεψη, κύριε Υπουργέ, για τους εργαζόμενους με τα ποδήλατα, όπως κινούνται σήμερα, με αυτόν τον τρόπο που αναφέραμε προηγουμένως, δεν μπορεί να υπάρξει κάλυψη.

Εμείς αυτό ζητάμε, αναδεικνύουμε το ζήτημα αυτό κι αυτός είναι ο ρόλος μας, προκειμένου το Υπουργείο να ενστερνιστεί την αγωνία, να ενστερνιστεί το πρόβλημα που είναι μεγάλο. Αυτοί οι άνθρωποι ξέρετε πώς δουλεύουν, ξέρετε πώς τρέχουν καθημερινά, πώς τους τρέχουν, να το πω πιο καθαρά. Είναι, λοιπόν, ανά πάσα στιγμή έκθετοι στον οποιοδήποτε κίνδυνο και στις κυκλοφοριακές συνθήκες και με οποιεσδήποτε καιρικές συνθήκες.

Αυτά, λοιπόν, είναι τα προβλήματα και είχαμε και τον τελευταίο καιρό πάρα πολλά ατυχήματα. Δεν είναι τόσο λογικό να έχουμε τόσα ατυχήματα ή σε κάθε περίπτωση δεν μπορεί να τα γνωρίζουμε και να μη προβλέπουμε νομοθετικά κάτι. Οφείλει να γίνει τροπολογία, να γίνει συμπλήρωση του Κώδικα Οδικής Κυκλοφορίας και να συμπεριληφθούν ως μέσα μηχανοκίνητα που κινούνται στην οδό και έχουν τις καλύψεις αυτές οι περιπτώσεις αυτών των εργαζομένων με αυτά τα μέσα. Αυτό ζητάμε, κύριε Υπουργέ. Είναι έλλειμμα. Το προτείναμε και θέλουμε άμεσα να το λάβετε υπ’ όψιν προκειμένου να κινηθείτε.

Εμείς θα επανέλθουμε. Δεν είναι καλό να επανέλθουμε, όμως, πάλι μετά από ατύχημα και «χτύπα ξύλο», ας μου επιτραπεί η έκφραση, να μην γίνει. Αλλά δυστυχώς, τα βλέπουμε γιατί αυτά τα παιδιά, αυτούς τους εργαζόμενους τους τρέχουν οι εργοδότες -με την έννοια την καθομιλουμένη- και το ξέρετε πάρα πολύ καλά.

Κύριε Πρόεδρε, ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Εγώ ευχαριστώ.

Είναι πράγματι ένα μεγάλο θέμα και πρέπει να κινηθούμε προς όλες τις κατευθύνσεις.

Κύριε Υπουργέ, ελάτε για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Κύριε Μουλκιώτη, το υφιστάμενο νομοθετικό πλαίσιο αναδεικνύει και τα αντανακλαστικά που έχει η πολιτεία απέναντι στις επιταχυνόμενες αλλαγές στην αγορά εργασίας. Ανταποκριθήκαμε στην εμφάνιση των νέων μορφών απασχόλησης υπό τη μορφή παροχής υπηρεσιών και διακρίναμε την εξαρτημένη εργασία με τα τεκμήρια που καθιέρωσε το άρθρο 69 του ν.4808/2021. Με τον ίδιο νόμο στο άρθρο 70 προβλέψαμε συνδικαλιστικά δικαιώματα για όλους όσοι απασχολούνται στις πλατφόρμες, ακόμα και αν η συνεργασία τους με την πλατφόρμα δεν γίνεται με τη μορφή σύμβασης εργασίας. Τέλος, με το άρθρο 71 γενικεύσαμε για όλους όσοι απασχολούνται σε πλατφόρμες, ανεξάρτητα από τη μορφή της συνεργασίας τους, κανόνες για υγιεινή και ασφάλεια, ακριβώς δηλαδή αυτό που συζητάμε τώρα.

Το καθήκον, όμως, της πολιτείας δεν είναι απλώς η θέσπιση των νόμων, αλλά και η διασφάλιση της τήρησής τους –κάτι που αναφέρετε κι εσείς στην ερώτησή σας. Λόγω της ιδιαίτερης φύσης της εργασίας των διανομέων φαγητού και αντικείμενων, δηλαδή ντελίβερι και κούριερ, στις επιχειρήσεις εστίασης και ταχυμεταφορών, αλλά και της επικινδυνότητας που διέπει το επάγγελμα, έχουν πραγματοποιηθεί ειδικά προγράμματα ελέγχου από την Επιθεώρηση Ασφάλισης και Υγείας της Εργασίας του ΣΕΠΕ με έμφαση στη διαχείριση της ασφάλειας και της υγείας των εργαζομένων από τις εργοδότριες εταιρείες και τη χορήγηση των αναγκαίων μέτρων προστασίας. Αυτό που προβλέπει ο νόμος δηλαδή.

Από την έναρξη της ισχύος του ν.4611 η εφαρμογή των παραγράφων 1 έως 5 του άρθρου 56 στις οποίες αποτυπώνεται η υποχρέωση του εργοδότη να παρέχει δωρεάν στους δικυκλιστές διανομείς -στους οποίους εφαρμόζεται η εργατική νομοθεσία- τον κατάλληλο εξοπλισμό, όπως κράνος, πανωφόρι, αδιάβροχο αντανακλαστικό γιλέκο και γάντια, καθώς και να εξοπλίζει και να συντηρεί τις μοτοσικλέτες και τα μοτοποδήλατα μεταφοράς προϊόντων και αντικειμένων ιδιοκτησίας, νομής ή κατοχής του ιδίου κατά τρόπο, ώστε να διασφαλίζεται η υγεία και η ασφάλεια των διανομέων. Αυτά αποτελούν πάγια τακτική και ένα από τα σημεία του ελέγχου των επιθεωρητών ασφάλειας και υγείας σε επιχειρήσεις εστίασης και μεταφορών.

Επιπροσθέτως, από τις 3 Δεκεμβρίου 2020, κατόπιν εγκυκλίου του ΣΕΠΕ, οι εν λόγω έλεγχοι εντατικοποιήθηκαν. Θα σας δώσω στοιχεία σε λίγο. Επίσης, η πορεία τους παρακολουθείται σε μηνιαία βάση, ώστε να υπάρξει η καλύτερη δυνατή ανταπόκριση στην αντιμετώπιση των ζητημάτων υγείας και ασφάλειας των εργαζομένων διανομέων οδηγών δικύκλου.

Αναμφίβολα τα προβλήματα αυτά οξύνθηκαν σημαντικά κατά την περίοδο εφαρμογής των περιορισμών λόγω της πανδημίας. Κατά το έτος 2020 πραγματοποιήθηκαν συνολικά επτακόσιοι τριάντα τρεις έλεγχοι εφαρμογής του άρθρου 56 είτε σε προληπτική βάση είτε κατόπιν καταγγελίας για μη παροχή μέσων ατομικής προστασίας.

Με βάση τα στοιχεία που μας χορήγησε ο ΣΕΠΕ, ως τις 30 Νοεμβρίου του 2021 -δηλαδή μιλάμε για τα 11/12 του έτους- το νούμερο αυτό αυξήθηκε πάρα πολύ και έχουν συνολικά πραγματοποιηθεί την προηγούμενη χρονιά χίλιοι τριακόσιοι είκοσι οκτώ έλεγχοι. Σε συνέχεια των ανωτέρων επιβλήθηκαν είκοσι εννέα διοικητικές κυρώσεις -δηλαδή πρόστιμα- και επιβλήθηκαν δύο μηνύσεις για διαπιστωθείσες παραβάσεις.

Πρέπει να επισημάνω σε αυτό το σημείο ότι οι έλεγχοι εφαρμογής του άρθρου 56 του ν.4611 πραγματοποιούνται στα καταστήματα και όχι στον δρόμο. Ο δρόμος δεν είναι υπευθυνότητα του ΣΕΠΕ, είναι της Τροχαίας. Στην αρμοδιότητα της Επιθεώρησης Ασφάλισης και Υγείας Εργασίας του ΣΕΠΕ εμπίπτει ο έλεγχος των τόπων εργασίας που βρίσκονται κάτω από τον έλεγχο των εργοδοτών και όχι των χώρων δημόσιας κυκλοφορίας, όπου εφαρμόζονται οι διατάξεις του Κώδικα Οδικής Κυκλοφορίας.

Θα ήθελα να επαναλάβω ότι οι πρόσφατες νομοθετικές παρεμβάσεις κατέδειξαν πως η πολιτεία, λαμβάνοντας υπ’ όψιν τις εξελίξεις στην αγορά εργασίας και την κοινωνία, προσαρμόζεται και αντιδρά, αναμορφώνοντας το θεσμικό πλαίσιο. Πρόκειται, όμως, για μια διαδικασία δυναμική, καθώς το ισχύον πλαίσιο διαρκώς αξιολογείται και επανεξετάζεται, προκειμένου κανένας εργαζόμενος να μη μείνει απροστάτευτος.

Κλείνοντας, θα ήθελα να πω ότι πραγματικά θεωρώ αυτήν την επίκαιρη ερώτησή σας παράδειγμα εποικοδομητικής αντιπολίτευσης.

**ΓΕΩΡΓΙΟΣ ΜΟΥΛΚΙΩΤΗΣ:** Πρέπει να γίνει τροπολογία, κύριε Υπουργέ, για να προστατευθούν …

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών** **Υποθέσεων):** Αφήστε με να ολοκληρώσω, κύριε Μουλκιώτη.

Πράγματι, έχετε εντοπίσει ένα δυνητικό κενό νόμου. Αυτό το συζήτησα με τους νομικούς στο Υπουργείο μας. Αν όντως είναι έτσι, αν όντως δεν καλύπτονται είτε με ερμηνευτική είτε με νομοθετική διάταξη, αυτό το κενό θα το καλύψουμε.

Σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Η τρίτη με αριθμό 423/14-2-2022 επίκαιρη ερώτηση δεύτερου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Υποδομών και Μεταφορών, με θέμα: «Επιτακτική ανάγκη η κατασκευή του φράγματος της Σκοπιάς Φαρσάλων στον Ενιπέα» δεν θα συζητηθεί λόγω κωλύματος της κυρίας συναδέλφου.

Η πρώτη με αριθμό 407/14-2-2022 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Κλιματικής Κρίσης και Πολιτικής Προστασίας, με θέμα: «Σχεδιασμός αντιπυρικής αγροτοδασοπροστασίας 2022» δεν θα συζητηθεί κατόπιν συνεννόησης μεταξύ του ερωτώντος Βουλευτή και του αρμόδιου Υπουργού.

Η τρίτη με αριθμό 419/14-2-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Επιχείρηση παράδοσης του Ολυμπιακού Κέντρου Αντισφαίρισης του ΟΑΚΑ σε ιδιωτικά συμφέροντα» δεν θα συζητηθεί κατόπιν συνεννόησης μεταξύ του ερωτώντος Βουλευτή και της αρμόδιας Υπουργού.

Θα συζητηθεί τώρα η δεύτερη με αριθμό 420/14-2-2022 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Παιδείας και Θρησκευμάτων, με θέμα: «Νομοθετική ρύθμιση για την άμεση προκήρυξη ενενήντα θέσεων καθαριότητας στο Πανεπιστήμιο της Πάτρας και παράταση μέχρι 31 Δεκεμβρίου 2022 μέχρι την ολοκλήρωση των διαδικασιών της προκήρυξης».

Στην επίκαιρη ερώτηση της κυρίας συναδέλφου θα απαντήσει ο Υφυπουργός Παιδείας και Θρησκευμάτων κ. Συρίγος.

Κυρία συνάδελφε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Καλημέρα, κύριε Υπουργέ.

Ερχόμαστε σήμερα θα συζητήσουμε ένα θέμα που το γνωρίζουμε και εσείς και εμείς πάρα πολύ καλά. Πρόκειται για τις ενενήντα θέσεις εργαζομένων καθαριότητας στο Πανεπιστήμιο Πατρών. Οι συμβάσεις τους είναι με το καθεστώς ιδιωτικού δικαίου ορισμένου χρόνου και λήγουν στις 31 Μαΐου 2022.

Ήδη από τις 4 Νοεμβρίου 2021 η Σύγκλητος του Πανεπιστημίου Πατρών αποφάσισε και ζήτησε και από το Υπουργείο Παιδείας και από το Υπουργείο Εσωτερικών να προχωρήσουν γρήγορα σε νομοθετική ρύθμιση, ούτως ώστε να γίνει και μοριοδότηση των θέσεων και μέσω ΑΣΕΠ να προκηρυχθούν οι θέσεις και να λήξει αυτή η ομηρία -θυμάστε ότι και πέρσι είχαμε το ίδιο πρόβλημα- για ανθρώπους που δουλεύουν πάρα πολύ σκληρά σε έναν πολύ κρίσιμο τομέα και καλύπτουν πάγιες και διαρκείς ανάγκες. Ζήτησε επιπλέον η Σύγκλητος με επικαιροποιημένη της απόφαση πριν από λίγες μέρες και την προκήρυξη και μέχρι τότε την παράταση των συμβάσεων μέχρι το τέλος του χρόνου.

Κύριε Υπουργέ, δεν μπορούμε να παίζουμε με τις ζωές των ανθρώπων. Αυτές οι ενενήντα γυναίκες στη συντριπτική τους πλειοψηφία –μιλάμε για έμφυλη ισότητα, για δικαιώματα γυναικών- εργάζονται στην καθαριότητα, στην πιο βαριά δουλειά, που δεν μπορεί να ζήσει ούτε πανεπιστήμιο ούτε νοσοκομείο ούτε κανείς χωρίς αυτήν και όχι μόνο σε καθεστώς πανδημίας. Αυτές οι γυναίκες έχουν μείνει να παρακαλάνε δεξιά και αριστερά για κάτι που είναι δικαίωμά τους και είναι χρέος μας.

Να μην αφήσουμε, κύριε Υπουργέ, την κατάσταση να φτάσει σε εργολάβους, που σημαίνει πολύ περισσότερα χρήματα για το δημόσιο, πολύ λιγότερα εργασιακά δικαιώματα για τους εργαζόμενους και καθόλου ή ελλιπή καθαριότητα για τα πανεπιστήμια. Το Πανεπιστήμιο Πατρών έχει ενενήντα εργαζόμενες στην καθαριότητα και καλύπτει έξι πόλεις. Φανταστείτε τι θα γίνει αν αυτό το ζήτημα δεν λυθεί.

Να τονίσω εδώ ότι ζητήσαμε επανειλημμένα συνάντηση με τον Υπουργό Εσωτερικών κ. Βορίδη. Δεν τύχαμε ποτέ της τιμής να μας απαντήσει έστω.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ, κυρία συνάδελφε.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ, κυρία συνάδελφε.

Γνωρίζουμε και οι δύο καλά το συγκεκριμένο θέμα. Έχουμε συνομιλήσει και τηλεφωνικά. Έχω συναντηθεί με τις κυρίες και στην Πάτρα και στην Αθήνα, στο γραφείο μου.

Η πλήρωση θέσεων τακτικού προσωπικού διέπεται από συγκεκριμένες διατάξεις του ν.4622/2019 και του ν.4829/2021. Εκεί προβλέπεται ποιος είναι ο ετήσιος προγραμματισμός προσλήψεων. Κατ’ εφαρμογή των συγκεκριμένων διατάξεων στις 4 Νοεμβρίου 2021 βγήκε μια πράξη του Υπουργικού Συμβουλίου η οποία ενέκρινε συνολικά είκοσι πέντε χιλιάδες τριακόσιες σαράντα τέσσερις προσλήψεις και ζητήθηκε από τον κάθε φορέα να υποβάλει τα σχετικά του έγγραφα. Το Πανεπιστήμιο Πατρών απέστειλε σε εμάς το σχετικό αίτημα, το οποίο υποβάλαμε στο Υπουργείο Εσωτερικών για έγκριση προσλήψεως ενενήντα ατόμων καθαριότητας για χρονική διάρκεια δώδεκα ετών.

Δυστυχώς, βάσει των κείμενων διατάξεων και συγκεκριμένα βάσει του άρθρου 38 του ν.4765/2021 δεν προβλέπεται η διάρκεια προσλήψεως να υπερβαίνει τους οκτώ μήνες μέσα σε χρονικό διάστημα δώδεκα μηνών και δεν μπορεί να υπάρχει παράταση ή σύναψη νέας σύμβασης.

Υπενθυμίζω ότι ο ν.4765/2021 ετέθη με σκοπό να έχουμε ένα ολοκληρωμένο και συνεκτικό πλαίσιο για τις προσλήψεις και για να αντιμετωπίζουμε με ενιαίο τρόπο όλες τις προσλήψεις προσωπικού στον δημόσιο τομέα.

Επίσης, επειδή ελέχθη και αυτό ως προς τη χρήση των διατάξεων που αφορούν στις κατ’ εξαίρεση ρυθμίσεις λόγω κορωνοϊού, οι συγκεκριμένες ρυθμίσεις δεν επιτρέπονται συνταγματικώς βάσει του ισχύοντος θεσμικού πλαισίου και δεν στοιχειοθετούνται βάσει των πολιτικών και των μέτρων διαχείρισης της πανδημίας.

Βάσει αυτών των δεδομένων, το Πανεπιστήμιο της Πάτρας, επειδή τα γνώριζε αυτά τα πράγματα, προχώρησε σε ανοιχτή ηλεκτρονική διαδικασία συνάψεως συμβάσεως για την καθαριότητα εσωτερικών χώρων του Πανεπιστημίου Πατρών για διάρκεια δύο ετών με δυνατότητα προαιρέσεως για ένα ακόμα έτος στις 28-12-2021, η οποία αυτή τη στιγμή βρίσκεται στη φάση ανοίγματος των οικονομικών προσφορών.

Θα συνεχίσω στη δευτερολογία μου με τα υπόλοιπα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρία Αναγνωστοπούλου, έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κατ’ αρχάς, θα ήθελα, επειδή δεν κατάλαβα καλά αυτό το τελευταίο, να μου το διευκρινίσετε. Το Πανεπιστήμιο Πατρών έχει προχωρήσει σε διαγωνισμό για εργολαβίες καθαριότητας; Γιατί στέλνει επικαιροποιημένη απόφαση τώρα, μέσα στον Φεβρουάριο, όπου ζητάει πάλι να γίνει νομοθετική ρύθμιση -γιατί γνωρίζουμε τον νόμο του 2021- για να μπορέσουν να προσληφθούν μόνιμα εργαζόμενες στην καθαριότητα και να γίνει και παράταση των συμβάσεών τους μέχρι τα τέλη Δεκεμβρίου και μέχρι να ολοκληρωθεί ο διαγωνισμός μέσω ΑΣΕΠ.

Εγώ, όμως, κύριε Υπουργέ, θέλω να σας ρωτήσω ένα πράγμα. Καλά αυτά που είπατε. Επικαλείστε πάντα τον νόμο του 2021 κ.λπ.. Εδώ υπάρχει ένα πραγματικό πρόβλημα. Θα ξαναφέρουμε εργολάβους, αυτό που είχε κάνει η Νέα Δημοκρατία και πριν να έρθει η κυβέρνηση ΣΥΡΙΖΑ, σε δημόσιους χώρους όπως είναι τα πανεπιστήμια, τα νοσοκομεία; Δεν ξέρουμε τι έγινε με τους εργολάβους; Δεν ξέρουμε πόσο δημόσιο χρήμα δαπανήθηκε; Πόσο τα εργασιακά δικαιώματα έπεσαν;

Εγώ ένα πράγμα θέλω να σας πω και επειδή γνωρίζω την προσωπική σας ευαισθησία για το θέμα. Δεν θα το έλεγα εύκολα σε άλλον. Δεν μπορούμε και δεν επιτρέπεται να αφήσουμε αυτόν τον κόσμο στον δρόμο, γυναίκες κατά τη συντριπτική τους πλειοψηφία. Δεν μπορούμε να αφήσουμε να μπουν πάλι εργολάβοι με την τεράστια εκμετάλλευση που έχουν υποστεί όλοι αυτοί οι άνθρωποι που δουλεύουν σε εργασίες οι οποίες είναι υψίστης ανάγκης, αλλά από την άλλη μεριά είναι αόρατες για τους πολλούς. Και θέλω εδώ τη δικιά σας διαβεβαίωση ότι θα κάνετε ό,τι είναι δυνατόν και παράταση να πάρουν και να γίνει νομοθετική ρύθμιση.

Δεν μπορούμε να επικαλούμαστε μία διάταξη, ενός νόμου ο οποίος βγάζει πραγματικά κόσμο στον δρόμο και από την άλλη μεριά, κύριε Υπουργέ, να έχουμε χθες -χθες πέρασε το νομοσχέδιο- να προσλαμβάνονται άνθρωποι με μισθούς τεράστιους και να μένει η πιο αόρατη κατηγορία στον δρόμο.

Εγώ σας λέω ένα πράγμα, ότι δεν θα αφήσουμε να μπουν εργολάβοι και να πέσουν αυτές οι γυναίκες, αυτοί οι εργαζόμενοι, πάλι στα χέρια τους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κυρία συνάδελφε, επιβεβαίωσα τώρα μόλις ότι όντως έχει προκηρυχθεί ανοιχτή ηλεκτρονική διαδικασία σύναψης σύμβασης άνω των ορίων για την καθαριότητα εσωτερικών χώρων του Πανεπιστημίου Πατρών διάρκειας δύο ετών με δικαίωμα προαίρεσης για ένα επιπλέον έτος στις 28 Δεκεμβρίου του 2021, η οποία βρίσκεται στο στάδιο του ανοίγματος των οικονομικών προσφορών, όπως σας είπα. Αυτό αφορά στο θέμα της καθαριότητας στα πανεπιστήμια.

Θίγετε, όμως, με αυτά που είπατε ένα σοβαρό και πραγματικό πρόβλημα. Συνομίλησα με τις συγκεκριμένες κυρίες επανειλημμένως, όπως σας είπα, και τους κατέθεσα συγκεκριμένες προτάσεις. Θεώρησα -και μπορώ να το πω πλέον δημοσίως- ότι μία από τις λύσεις θα ήταν να μπορέσουν να φτιάξουν μία δική τους ΙΚΕ και να κατέβουν στον διαγωνισμό. Μου έθεσαν θέμα για το πώς θα μπορέσουν να ανταποκριθούν στην εγγύηση η οποία απαιτείται. Επιβεβαίωσα ότι η εγγύηση ήταν κάτω των 40.000 ευρώ και με δεδομένο ότι μιλάμε για ενενήντα γυναίκες, θα μπορούσε να μαζευτεί αυτό το ποσό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Υπουργέ, δεν ξέρετε καθόλου την κοινωνική κατάσταση. Καθαρίστριες να μαζέψουν 40.000 ευρώ;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Εγώ εκείνο το οποίο σας μεταφέρω είναι πώς λειτουργεί το σύστημα. Από εκεί και πέρα, εκείνο που μπορούμε να κάνουμε είναι να δούμε πώς θα μπορέσει -γιατί εργολάβος θα αναλάβει, είναι δεδομένο- να παρακολουθεί το Πανεπιστήμιο Πατρών προσεκτικά τον εργολάβο ως προς τις παραβιάσεις της εργατικής νομοθεσίας.

Είναι βέβαιο ότι η συντριπτική πλειοψηφία των συγκεκριμένων κυριών θα επαναπροσληφθούν από τον εργολάβο, καθότι γνωρίζουν τους χώρους, είναι εκεί πέρα αρκετό καιρό. Αλλά, εκείνο που πρέπει να κάνουμε είναι να παρακολουθήσουμε πολύ προσεκτικά την εφαρμογή της εργατικής νομοθεσίας.

Τους πρότεινα λύσεις. Αντιλαμβάνομαι ότι είναι δύσκολο. Κάποιες από αυτές τις γυναίκες, όπως λέτε, είναι σε δεινή οικονομική θέση. Συγκεκριμένα, δύο μου είπαν ότι δεν μπορούν καν να παίρνουν τους μισθούς τους, διότι έχουν δάνεια στις τράπεζες και τους δίνουν κατευθείαν στα δάνεια στις τράπεζες. Αλλά, από την άλλη μεριά, πρέπει να καταλάβουμε ότι πρέπει να τελειώσει αυτή η διαρκής κατάσταση εκκρεμότητας με τις συμβάσεις καθαριότητας. Μόνο στο Πανεπιστήμιο της Πάτρας υφίσταται αυτό το πρόβλημα. Σε κανένα άλλο πανεπιστήμιο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Με εργολάβους θα τελειώσει; Τα ξέρουμε από το Πάντειο τι σημαίνουν οι εργολάβοι.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Τα Πάντειο, όμως, δεν έχει πρόβλημα. Θυμάστε ότι είχε πρόβλημα το 2015 και είχαμε μείνει χωρίς καθαριότητα για οκτώ μήνες από προσφυγές που είχαν γίνει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είχε τεράστιο πρόβλημα από εργολάβους. Και θα φέρετε πάλι τους εργολάβους;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Από εκεί και πέρα, το βασικό για μένα είναι ότι με βάση τον διαγωνισμό που «τρέχει» το πανεπιστήμιο δεν θα έχει πρόβλημα από πλευράς καθαριότητας στο άμεσο μέλλον, όπως περιγράφεται.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 10.52΄ λύεται η συνεδρίαση για ημέρα Δευτέρα 21 Φεβρουαρίου 2022 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**